ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 467/2010 ΤΟΥ ΣΥΜΒΟΥΛΊΟΥ της 25ης Μαΐου 2010 για επιβολή οριστικού δασμού αντιντάμπινγκ στις εισαγωγές πυριτίου, καταγωγής Λαϊκής Δημοκρατίας της Κίνας, όπως επεκτείνεται στις εισαγωγές πυριτίου που αποστέλλονται από τη Δημοκρατία της Κορέας, είτε δηλώνονται ως καταγωγής της Δημοκρατίας της Κορέας είτε όχι, κατόπιν επανεξέτασης ενόψει της λήξης σύμφωνα με το άρθρο 11 παράγραφος 2 και κατόπιν μερικής ενδιάμεσης επανεξέτασης σύμφωνα με το άρθρο 11 παράγραφος 3 του κανονισμού (ΕΚ) αριθ. 1225/2009 ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) (ο «βασικός κανονισμός»), και ιδίως το άρθρο 9 και το άρθρο 11 παράγραφοι 2 και 3, την πρόταση που υπέβαλε η Ευρωπαϊκή Επιτροπή κατόπιν διαβούλευσης με τη συμβουλευτική επιτροπή, Εκτιμώντας τα ακόλουθα: A. ΔΙΑΔΙΚΑΣΙΑ 1. Ισχύοντα μέτρα (1) Τον Μάρτιο του 2004, κατόπιν επανεξέτασης ενόψει λήξης, το Συμβούλιο, επέβαλε, με τον κανονισμό (ΕΚ) αριθ. 398/2004 (2), οριστικό δασμό αντιντάμπινγκ στις εισαγωγές πυριτίου, καταγωγής Λαϊκής Δημοκρατίας της Κίνας («ΛΔΚ»). Ο συντελεστής του οριστικού δασμού που επιβλήθηκε στην καθαρή τιμή «ελεύθερο στα σύνορα της Ένωσης», πριν από την επιβολή δασμού, ανερχόταν σε 49 %. Τα αρχικά μέτρα καταργήθηκαν με τον κανονισμό (ΕΟΚ) αριθ. 2200/90 (3). (2) Τον Ιανουάριο του 2007, με τον κανονισμό (ΕΚ) αριθ. 42/2007του Συμβουλίου (4), ο οριστικός δασμός αντιντάμπινγκ επεκτάθηκε στις εισαγωγές πυριτίου που αποστέλλονται από τη Δημοκρατία της Κορέας, είτε δηλώνονται ως καταγωγής της Δημοκρατίας της Κορέας είτε όχι. 2. Αίτημα για επανεξέταση ενόψει της λήξης και για μερική ενδιάμεση επανεξέταση (3) Μετά τη δημοσίευση, τον Οκτώβριο του 2008, ανακοίνωσης για την επικείμενη λήξη των ισχυόντων μέτρων αντιντάμπινγκ επί των εισαγωγών πυριτίου, καταγωγής ΛΔΚ (5), η Επιτροπή έλαβε, την 1η Δεκεμβρίου 2008, αίτηση επανεξέτασης, σύμφωνα με το άρθρο 11 παράγραφος 2 του βασικού κανονισμού. Επιπλέον, η Επιτροπή έλαβε, στις 18 Δεκεμβρίου 2008, αίτηση για τη διενέργεια μερικής ενδιάμεσης επανεξέτασης σύμφωνα με το άρθρο 11 παράγραφος 3 του βασικού κανονισμού. (4) Η αίτηση επανεξέτασης της λήξης υποβλήθηκε από την Euroalliages (Επιτροπή σύνδεσης της βιομηχανίας σιδηροκράματος), εξ ονόματος των παραγωγών της Ένωσης, που αντιπροσωπεύουν σημαντική αναλογία, στην παρούσα περίπτωση το 100 %, της συνολικής παραγωγής πυριτίου της Ένωσης. Η αίτηση βασίστηκε στο λόγο ότι η λήξη των μέτρων θα κατέληγε ενδεχομένως στη συνέχιση του ντάμπινγκ και στην επανάληψη της ζημίας για τον κλάδο παραγωγής της Ένωσης. (5) Η αίτηση ενδιάμεσης μερικής επανεξέτασης υποβλήθηκε από την Eusmet (Ευρωπαϊκοί χρήστες πυριτιούχων μετάλλων) και περιορίζεται στην εξέταση της πρακτικής ντάμπινγκ. Η αίτηση βασίζεται σε αρχικά αποδεικτικά στοιχεία του αιτούντα, σύμφωνα με τα οποία οι συνθήκες βάσει των οποίων καθορίστηκαν τα μέτρα έχουν μεταβληθεί και οι νέες συνθήκες είναι διαρκούς χαρακτήρα. (6) Η Επιτροπή, αφού διαπίστωσε, κατόπιν διαβούλευσης με τη συμβουλευτική επιτροπή, ότι υπάρχουν επαρκή αποδεικτικά στοιχεία που δικαιολογούν την έναρξη επανεξέτασης ενόψει της λήξης και ενδιάμεσης επανεξέτασης, σύμφωνα με το άρθρο 11 παράγραφοι 2 και 3, αντιστοίχως, του βασικού κανονισμού, δημοσίευσε στην Επίσημη Εφημερίδα της Ευρωπαϊκής Ένωσης (6) ανακοίνωση σχετικά με την έναρξη των εν λόγω επανεξετάσεων («ανακοίνωση έναρξης»). 3. Έρευνα (7) Η Επιτροπή ενημέρωσε επίσημα για την έναρξη των επανεξετάσεων τους παραγωγούς της Ένωσης, τους παραγωγούς-εξαγωγείς στη ΛΔΚ, τους εισαγωγείς-εμπόρους, τους χρήστες στην Ένωση που ήταν γνωστό ότι ενδιαφέρονται και τις οργανώσεις τους, καθώς επίσης και τις αρχές της ΛΔΚ. (8) Λόγω του προφανώς μεγάλου αριθμού των Κινέζων παραγωγών-εξαγωγέων που περιλαμβάνονται στις αιτήσεις, στην ανακοίνωση για την έναρξη διαδικασίας εξετάσθηκε το ενδεχόμενο εφαρμογής δειγματοληψίας για τον προσδιορισμό του ντάμπινγκ και της πιθανότητας επανάληψης ή συνέχισης της πρακτικής ντάμπινγκ, σύμφωνα με το άρθρο 17 του βασικού κανονισμού. (9) Για να μπορέσει η Επιτροπή να αποφασίσει εάν η δειγματοληψία θα ήταν απαραίτητη και, εάν ναι, να επιλέξει δείγμα, όλοι οι παραγωγοί-εξαγωγείς κλήθηκαν να αναγγελθούν στην Επιτροπή και να προσκομίσουν βασικά στοιχεία σχετικά με τις δραστηριότητές τους, όσον αφορά το υπό εξέταση προϊόν, κατά την περίοδο από 1 Ιανουαρίου 2008 έως 31 Δεκεμβρίου 2008, όπως διευκρινίζεται στην ανακοίνωση έναρξης της διαδικασίας. (10) Η Επιτροπή έλαβε απαντήσεις από 11 επιχειρήσεις ή ομίλους επιχειρήσεων στην ΛΔΚ. Εντούτοις, μετά την εξέταση των πληροφοριών που υποβλήθηκαν από αυτές τις επιχειρήσεις κατέστη προφανές ότι μόνον ένας μικρός αριθμός απαντήσεων υποβλήθηκε από επιχειρήσεις που εξήγαν ιδίας παραγωγής τους πυρίτιο στην Ευρωπαϊκή Ένωση. Επομένως, αποφασίστηκε ότι η δειγματοληψία δεν ήταν απαραίτητη για τους κινέζους παραγωγούς-εξαγωγείς. (11) Όλες οι προαναφερθείσες επιχειρήσεις ή όμιλοι επιχειρήσεων στη ΛΔΚ δήλωσαν επίσης την πρόθεσή τους να ζητήσουν ατομική εξέταση κατ’ εφαρμογή του άρθρου 17 παράγραφος 3 του βασικού κανονισμού. (12) Η Επιτροπή έστειλε τα σχετικά έντυπα αιτήσεων αναγνώρισης καθεστώτος οικονομίας της αγοράς (εφεξής «ΚΟΑ») ή ατομικής μεταχείρισης (εφεξής «ΑΜ») στους κινέζους παραγωγούς-εξαγωγείς που ήταν γνωστό ότι ενδιαφέρονταν. Αιτήσεις για αναγνώριση ΚΟΑ ή για ΑΜ σε περίπτωση που από την έρευνα θα προέκυπτε ότι δεν πληρούν τους όρους αναγνώρισης ΚΟΑ ελήφθησαν από τρεις κινέζους εξαγωγείς. Εντούτοις, ένας από αυτούς τους εξαγωγείς απέσυρε την αίτησή του στη συνέχεια, ενώ άλλοι δύο διαπιστώθηκε ότι δεν εξήγαν πυρίτιο δικής τους παραγωγής στην Ευρωπαϊκή Ένωση κατά τη διάρκεια της ΠΕ. Κατά συνέπεια, οι ισχυρισμοί των εν λόγω δύο εταιρειών απορρίφθηκαν. (13) Επιπλέον, έξι άλλες κινεζικές επιχειρήσεις ή όμιλοι επιχειρήσεων υπέβαλαν έντυπα αιτήσεων για ΑΜ. Εντούτοις, κατά τη διάρκεια της έρευνας τρεις επιχειρήσεις έπαυσαν τη συνεργασία. Από τους τρεις ομίλους επιχειρήσεων, ο ένας πώλησε το υπόψη προϊόν σε έναν μη συνδεδεμένο έμπορο. Η έρευνα δεν μπορούσε να διαπιστώσει με βεβαιότητα εάν η αγορά της Ένωσης ήταν ο τελικός προορισμός των πωλήσεων. Δεδομένου ότι ο εν λόγω όμιλος επιχειρήσεων δεν μπορεί κατόπιν τούτου να θεωρηθεί ως παραγωγός εξαγωγέας, η αίτηση για ατομική μεταχείριση θα πρέπει να απορριφθεί. Όπως αναφέρεται στην αιτιολογική σκέψη 30, για μια επιχείρηση όπου η συνεργασία ήταν ανεπαρκής κατά την έννοια του άρθρου 18 του βασικού κανονισμού, τα συμπεράσματα βασίστηκαν στα διαθέσιμα στοιχεία. Η αίτηση για ΑΜ της εναπομένουσας επιχείρησης κρίθηκε αποδεκτή. (14) Τέλος, από τις δύο εναπομένουσες επιχειρήσεις που ζητούν να περιληφθούν στο δείγμα και ζητούν ατομική εξέταση, μόνο η μία υπέβαλε την απάντηση στο ερωτηματολόγιο εντός των προθεσμιών που τέθηκαν με την ανακοίνωση για την έναρξη διαδικασίας. Αυτή η επιχείρηση, εντούτοις, δεν εξήγαγε το υπόψη προϊόν στην αγορά της Ένωσης. (15) Η Επιτροπή έστειλε ερωτηματολόγια σε όλα τα γνωστά ως ενδιαφερόμενα μέρη και σε όλους όσοι ζήτησαν ερωτηματολόγιο εντός της προθεσμίας που είχε καθορισθεί στην ανακοίνωση για την έναρξη της διαδικασίας. (16) Η Επιτροπή έδωσε επίσης τη δυνατότητα στα ενδιαφερόμενα μέρη να εκθέσουν γραπτώς τις απόψεις τους και να ζητήσουν ακρόαση εντός της προθεσμίας που προβλεπόταν στην ανακοίνωση για την έναρξη της διαδικασίας. (17) Απαντήσεις στο ερωτηματολόγιο ελήφθησαν από τους αιτούντες παραγωγούς της Ένωσης, δώδεκα χρήστες, δύο ενώσεις χρηστών, έξι παραγωγούς-εξαγωγείς στην Κίνα και τρεις παραγωγούς στην ανάλογη χώρα. (18) Η Επιτροπή ζήτησε και επαλήθευσε όλα τα στοιχεία που έκρινε απαραίτητα για τον προκαταρκτικό προσδιορισμό την πιθανότητα να συνεχισθεί ή να επαναληφθεί το ντάμπινγκ και η ζημία, καθώς και για τον προσδιορισμό του συμφέροντος της Ένωσης. Πραγματοποιήθηκαν επίσης επιτόπιες επαληθεύσεις στις εγκαταστάσεις των ακόλουθων εταιρειών: Αιτούντες παραγωγοί της Ένωσης: - Ferroatlαntica SL, Μαδρίτη, Ισπανία, - Ferropem SAS, Chambery, Γαλλία, - RW Silicium GmbH, Pocking, Γερμανία. Παραγωγοί-εξαγωγείς στη ΛΔΚ: - Όμιλος Jinneng, - Datong Jinneng Industrial Silicon Co., Datong, - Shanghai Jinneng International Trade Co. Ltd., Shanghai, - Chongqing Trust-Glory New Metal Group, - Sichuan Dechang County Guo Yan Silicon Co. Ltd, Dechang, - Chongqing Trust-Glory New Metal Co., Ltd, Chongqing, - Όμιλος Bluestar, - Bluestar Silicon Materials Co., Ltd, Lanzhou, - China Bluestar International Chemical Co., Ltd, Πεκίνο, - Jingyu Sunny Silicon Co., Ltd, Jingyu, - Όμιλος Mudanjiang, - Mudanjiang Shunda Chemical Co., Ltd, Mudanjiang, - Dongning Xinshun Guangfu Material Co., Ltd, Dongning, - Όμιλος DC/JYKN, - Dalian DC Silicon Co., Ltd, Dalian- Sichuan Jinyang Kangning Silicon Co. Ltd, Leshan. Παραγωγοί στην ανάλογη χώρα (Βραζιλία): - Globe Metais Industria e Comercio SA, Breu Branco, - Companhia Brasileira Carbureto de Calcio, Santos Dumont, - Rima Industrial S/A, Belo Horizonte. Χρήστες: Βιομηχανικός Κλάδος παραγωγή αλουμινίου - Trimet Aluminium AG, Essen, Γερμανία, - Raffmetal SpA., Brescia, Ιταλία, - Vedani Carlo Metalli SpA, Milan, Ιταλία. Χημική βιομηχανία: - Momentive Performance Materials GmbH, Leverkusen, Γερμανία, - Wacker Chemie AG, Munich, Γερμανία, - Dow Corning Ltd, Cardiff, Ηνωμένο Βασίλειο. 4. Περίοδος έρευνας ενόψει επανεξέτασης και εξεταζόμενη περίοδος (19) Η έρευνα σχετικά με τη συνέχιση ή επανάληψη του ντάμπινγκ και της ζημίας, κάλυψε την περίοδο από 1ης Ιανουαρίου 2008 έως 31 Δεκεμβρίου 2008 (εφεξής «ΠΕΕ» ή «περίοδος έρευνας ενόψει επανεξέτασης»). (20) Η εξέταση των τάσεων σχετικά με την εκτίμηση του ενδεχομένου να συνεχισθεί ή να επαναληφθεί η ζημία κάλυψε την περίοδο από την 1η Ιανουαρίου 2005 έως το τέλος της ΠΕΕ (εφεξής «υπό εξέταση περίοδος»). B. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ 1. Υπό εξέταση προϊόν (21) Το υπό εξέταση προϊόν είναι το ίδιο με το προϊόν που αποτέλεσε το αντικείμενο της αρχικής έρευνας, δηλαδή πυρίτιο, καταγωγής ΛΔΚ, που δύναται επί του παρόντος να υπαχθεί στον κωδικό ΣΟ 2804 69 00 (περιεκτικότητα σε πυρίτιο μικρότερη από 99,99 % κατά βάρος). Απλά και μόνον λόγω της τρέχουσας κατάταξης που καθορίζεται στην τελωνειακή ονοματολογία, θα πρέπει να αναφέρεται ως «πυρίτιο». Το πυρίτιο με μεγαλύτερο βαθμό καθαρότητας, που περιέχει κατά βάρος τουλάχιστον 99,99 % πυριτίου, το οποίο χρησιμοποιείται κυρίως στη βιομηχανία παραγωγής ηλεκτρονικών ημιαγωγών, υπάγεται σε διαφορετικό κωδικό της ΣΟ και δεν καλύπτεται από την παρούσα διαδικασία. (22) Το πυρίτιο παράγεται σε ηλεκτρικές καμίνους καταβυθιζόμενων βολταϊκών τόξων με ανθρακοθερμική αναγωγή του χαλαζία (πυρίτιο) παρουσία διάφορων τύπων αναγωγέων άνθρακα. Διατίθεται στο εμπόριο υπό μορφή τεμαχίων, σπόρων, κόκκων ή σκόνης σύμφωνα με τις διεθνώς αποδεκτές τεχνικές προδιαγραφές, όσον αφορά την καθαρότητά του. (23) Το πυρίτιο χρησιμοποιείται κυρίως από δύο βιομηχανίες, τη χημική βιομηχανία παραγωγής μεθυλοχλωροσιλανίων ή τριχλωροσιλανίων και τετραχλωροπυριτίου, καθώς και τη βιομηχανία αλουμινίου, για την παραγωγή κραμάτων αλουμινίου, σε εγκαταστάσεις πρωτογενούς και δευτερογενούς τήξεως, προοριζόμενων για την παραγωγή κραμάτων χύτευσης για διάφορες βιομηχανίες, και ιδίως για την αυτοκινητοβιομηχανία και τον οικοδομικό κλάδο. 2. Ομοειδές προϊόν (24) Όπως και κατά την προηγούμενη έρευνα επανεξέτασης ενόψει της λήξεως ισχύος των μέτρων, με την παρούσα έρευνα διαπιστώθηκε ότι το πυρίτιο που παράγεται στη ΛΔΚ και εξάγεται στην Ένωση, το πυρίτιο που παράγεται και πωλείται στην εγχώρια αγορά της ανάλογης χώρας (Βραζιλίας) και εκείνο που παράγεται και πωλείται στην Ένωση από τους αιτούντες παραγωγούς της Ένωσης, παρουσιάζουν τα ίδια βασικά φυσικά και χημικά χαρακτηριστικά και προορίζονται για τις ίδιες βασικές χρήσεις. (25) Συνεπώς, συνήχθη το συμπέρασμα ότι τα προϊόντα αυτά αποτελούν ομοειδή προϊόντα κατά την έννοια του άρθρου 1 παράγραφος 4 του βασικού κανονισμού. Γ. ΝΤΑΜΠΙΝΓΚ 1. Καθεστώς οικονομίας της αγοράς (26) Όπως αναφέρεται ανωτέρω στην αιτιολογική σκέψη 12, κατά τη διάρκεια της έρευνας, οι τρεις επιχειρήσεις που ζητούν ΚΟΑ είτε δεν εξήγαγαν πυρίτιο ιδίας παραγωγής τους στην Ευρωπαϊκή Ένωση είτε απέσυραν το αίτημά τους για ΚΟΑ. Επομένως, δεν χορηγήθηκε ΚΟΑ σε καμία επιχείρηση. 2. Ατομική μεταχείριση («ΑΜ») (27) Κατά γενικό κανόνα, σύμφωνα με το άρθρο 2 παράγραφος 7 στοιχείο α) του βασικού κανονισμού, καθορίζεται, ενδεχομένως, ενιαίος δασμός σε εθνική κλίμακα, για τις χώρες στις οποίες εφαρμόζεται το εν λόγω άρθρο, εκτός από τις περιπτώσεις στις οποίες οι εταιρείες είναι σε θέση να αποδείξουν ότι πληρούν όλα τα κριτήρια του άρθρου 9 παράγραφος 5 του βασικού κανονισμού και μπορεί, ως εκ τούτου, να τους αναγνωρισθεί ΑΜ. (28) Τα εν λόγω κριτήρια περιγράφονται συνοπτικά κατωτέρω, αποκλειστικά για λόγους αναφοράς: α) σε περίπτωση εταιρειών ή κοινών επιχειρήσεων που ελέγχονται εξ ολοκλήρου ή εν μέρει από αλλοδαπούς, οι εξαγωγείς είναι ελεύθεροι να επαναπατρίζουν κεφάλαια και κέρδη· β) οι τιμές εξαγωγής και οι ποσότητες των εξαγόμενων προϊόντων καθώς και οι όροι και οι προϋποθέσεις πώλησης καθορίζονται ελεύθερα· γ) η πλειοψηφία των μετοχών ανήκει σε ιδιώτες και πρέπει να αποδεικνύεται ότι η εταιρεία είναι επαρκώς ανεξάρτητη από κρατική παρέμβαση· δ) οι πράξεις μετατροπής του συναλλάγματος πραγματοποιούνται σε τιμές της αγοράς· ε) η κρατική παρέμβαση δεν πρέπει να είναι τέτοια ώστε να επιτρέπει την καταστρατήγηση των μέτρων σε περίπτωση που θα καθορισθούν διαφορετικοί δασμολογικοί συντελεστές για τους μεμονωμένους εξαγωγείς. (29) Κατ’ αρχάς σημειώνεται ότι η επιχείρηση που αναφέρθηκε στην ανωτέρω αιτιολογική σκέψη (12) ζήτησε πρώτα να της χορηγηθεί ΚΟΑ αλλά στη συνέχεια απέσυρε το αίτημα της καθώς επίσης και το αίτημά της για ΑΜ. Επομένως, το αίτημα αυτό δεν εξετάστηκε περαιτέρω. (30) Από τις έξι επιχειρήσεις ή ομίλους επιχειρήσεων που ζήτησαν μόνο ΑΜ, τρεις διέκοψαν τη συνεργασία και μία δεν παρέσχε τις απαραίτητες πληροφορίες εντός των προθεσμιών που είχαν ορισθεί και, επομένως, παρεμπόδισαν σημαντικά την έρευνα κατά την έννοια του άρθρου 18 του βασικού κανονισμού. Επομένως, θεωρήθηκαν ως μη συνεργαζόμενες και τα συμπεράσματα που τις αφορούν βασίστηκαν στα διαθέσιμα στοιχεία σύμφωνα με το άρθρο 18 παράγραφος 1 του βασικού κανονισμού. (31) Οι τέσσερις ενδιαφερόμενες επιχειρήσεις ή όμιλοι επιχειρήσεων ειδοποιήθηκαν για την πιθανή χρήση των διαθέσιμων στοιχείων και των σχετικών λόγων και τους δόθηκε η ευκαιρία να παράσχουν περαιτέρω εξηγήσεις σύμφωνα με το άρθρο 18 παράγραφος 4 του βασικού κανονισμού. Εντούτοις, κανένα νέο στοιχείο ή πληροφορία δεν παραλήφθηκε από καμία από τις τέσσερις επιχειρήσεις ώστε να συμπληρωθούν οι ελλείψεις των υποβληθεισών απαντήσεων ή να αλλάξει το συμπέρασμα ότι το άρθρο 18 του βασικού κανονισμού θα έπρεπε να εφαρμοστεί σε αυτές τις επιχειρήσεις. (32) Από τους δύο εναπομένοντες ομίλους επιχειρήσεων, και όπως αναφέρεται στην αιτιολογική σκέψη (13), ένας επιχειρηματικός όμιλος δεν μπορεί να θεωρηθεί ως παραγωγός-εξαγωγέας του εν λόγω προϊόντος και, επομένως, το αίτημά του για ατομική μεταχείριση δεν εξετάστηκε. (33) Ο εναπομένων εξαγωγέας διαπιστώθηκε ότι πληροί ι όλα τα κριτήρια που θέτει το άρθρο 9 παράγραφος 5 του βασικού κανονισμού. (34) Από τα ανωτέρω συνάγεται το συμπέρασμα ότι ΑΜ θα πρέπει να χορηγηθεί στον όμιλο Jinneng. 3. Κανονική αξία 3.1. Ανάλογη χώρα (35) Σύμφωνα με το άρθρο 2 παράγραφος 7 στοιχείο α) του βασικού κανονισμού, η κανονική αξία για τους παραγωγούς-εξαγωγείς για τους οποίους δεν αναγνωρίστηκε ΚΟΑ πρέπει να προσδιορίζεται βάσει των τιμών ή της κατασκευασμένης αξίας σε ανάλογη χώρα. Αν και η Νορβηγία χρησιμοποιήθηκε ως ανάλογη χώρα στην αρχική έρευνα και στις επακόλουθες επανεξετάσεις ενόψει λήξης, η τρέχουσα έρευνα αποκάλυψε ότι οι περιστάσεις όσον αφορά τη νορβηγική αγορά είχαν αλλάξει από τότε σημαντικά. Συγκεκριμένα, η εσωτερική παραγωγή στη Νορβηγία μειώθηκε κατά περίπου 20 % μεταξύ 2005 και 2008 και οι εισαγωγές του πυριτίου στη Νορβηγία αντιπροσώπευαν το 97 % της εγχώριας κατανάλωσης. Κατά τη διάρκεια της ΠΕ, υπήρχε μόνο ένας εγχώριος παραγωγός που προμήθευε την εγχώρια αγορά. (36) Επομένως, η Βραζιλία, όπως προτάθηκε και από τους δύο υποψηφίους, προβλέφθηκε ως κατάλληλη τρίτη χώρα με οικονομία της αγοράς στην ανακοίνωση για την έναρξη διαδικασίας. Πράγματι, η έρευνα αποκάλυψε ότι η Βραζιλία είναι ο δεύτερος μεγαλύτερος παγκόσμιος παραγωγός πυριτίου μετά τη ΛΔΚ και ότι η βραζιλιανή αγορά είναι ιδιαίτερα ανταγωνιστική με 7 παραγωγούς πυριτίου, που παράγουν ποικίλες διαφορετικές ποιότητες πυριτίου. Η Βραζιλία θεωρήθηκε επίσης ως ελεύθερη αγορά με σημαντικούς όγκους εισαγωγών, κυρίως από τη ΛΔΚ. Αν και κλήθηκαν νατο πράξουν, κανένα από τα ενδιαφερόμενα μέρη δεν σχολίασε την επιλογή της Βραζιλίας. (37) Εξετάζοντας τα ανωτέρω, βάσει των διαθέσιμων πληροφοριών κατά τη διάρκεια της επιλογής, συνήχθη το συμπέρασμα ότι η Βραζιλία ήταν η πιο κατάλληλη ανάλογη χώρα. 3.2. Καθορισμός της κανονικής αξίας στην ανάλογη χώρα (38) Τρεις παραγωγοί στη Βραζιλία συνεργάστηκαν με υποβολή πληροφοριών σχετικά με το κόστος και τις πωλήσεις του πυριτίου στη βραζιλιανή εγχώρια αγορά. Σύμφωνα με το άρθρο 2 παράγραφος 7 στοιχείο α) του βασικού κανονισμού, η κανονική αξία για τους παραγωγούς-εξαγωγείς στους οποίους δεν χορηγήθηκε ΚΟΑ καθορίστηκε με βάση επαληθευμένα στοιχεία που έστειλαν οι εν λόγω παραγωγοί. (39) Εξετάστηκε εάν κάθε τύπος του υπό εξέταση προϊόντος που πωλήθηκε σε αντιπροσωπευτικές ποσότητες στην εγχώρια αγορά της Βραζιλίας μπορούσε να θεωρηθεί ότι πωλήθηκε στο πλαίσιο συνήθων εμπορικών πράξεων σύμφωνα με το άρθρο 2 παράγραφος 4 του βασικού κανονισμού. Αυτό έγινε με τον προσδιορισμό του ποσοστού των κερδοφόρων πωλήσεων κάθε τύπου προϊόντος σε ανεξάρτητους πελάτες στην εγχώρια αγορά κατά την περίοδο της έρευνας. (40) Όταν ο όγκος των πωλήσεων ενός τύπου προϊόντος, το οποίο πωλήθηκε σε καθαρή τιμή πώλησης ίση με ή υψηλότερη από το υπολογισθέν κόστος παραγωγής, αντιπροσώπευε περισσότερο από το 80 % του συνολικού όγκου πωλήσεων αυτού του τύπου, και όταν η μέση σταθμισμένη τιμή αυτού του τύπου ήταν ίση με ή υψηλότερη από το κόστος παραγωγής του, τότε η κανονική αξία καθορίστηκε με βάση την πραγματική εγχώρια τιμή. Αυτή η τιμή υπολογίστηκε ως ο σταθμισμένος μέσος όρος των τιμών όλων των εγχώριων πωλήσεων αυτού του τύπου κατά την ΠΕ, ανεξάρτητα από το αν αυτές οι πωλήσεις ήταν επικερδείς ή όχι. (41) Στην περίπτωση που ο όγκος των κερδοφόρων πωλήσεων ενός τύπου του προϊόντος αντιπροσώπευε 80 % ή λιγότερο του συνολικού όγκου πωλήσεων του εν λόγω τύπου, ή εφόσον ο σταθμισμένος μέσος όρος των τιμών των εν λόγω πωλήσεων ήταν κατώτερος από το κόστος παραγωγής, η κανονική αξία βασίστηκε στην πραγματική εγχώρια τιμή, υπό μορφή σταθμισμένου μέσου όρου των κερδοφόρων πωλήσεων μόνο του εν λόγω τύπου του προϊόντος. (42) Ανάλογα με τον τύπο του προϊόντος, η κανονική αξία υπολογίστηκε βάσει των μέσων σταθμισμένων τιμών πώλησης όλων των πωλήσεων ή των μέσων σταθμισμένων τιμών πώλησης μόνον των κερδοφόρων πωλήσεων στην εγχώρια αγορά της ανάλογης χώρας με βάση τα επαληθευμένα στοιχεία τριών παραγωγών στη χώρα αυτή. 4. Τιμή εξαγωγής (43) Όλες οι πωλήσεις προς εξαγωγή στην Ευρωπαϊκή Ένωση από τον μόνο παραγωγό-εξαγωγέα στον οποίο χορηγήθηκε ΑΜ, πραγματοποιήθηκαν μέσω ενός συνδεδεμένου εμπόρου εγκατεστημένου στη ΛΔΚ και, στη συνέχεια, μεταπωλήθηκαν σε μη συνδεδεμένους πελάτες στην Ένωση. Σ’ αυτήν την περίπτωση η τιμή εξαγωγής καθορίστηκε βάσει του άρθρου 2 παράγραφος 8 του βασικού κανονισμού. (44) Ο κλάδος παραγωγής της Ένωσης ισχυρίστηκε ότι οι τιμές εξαγωγής δεν καθορίζονταν ελεύθερα κατά την έννοια του άρθρου 9 παράγραφος 5 στοιχείο β) του βασικού κανονισμού. Ειδικότερα προβλήθηκε ο ισχυρισμός ότι «διαπραγματεύσεις» τιμής διεξάγονταν μεταξύ των κινεζικών τελωνειακών αρχών και των εξαγωγέων για τον καθορισμό ενός «ευλόγου» επιπέδου τιμής. Εντούτοις, τα αποδεικτικά στοιχεία που υποβλήθηκαν σχετικώς δεν αφορούν το πυρίτιο και θεωρήθηκε επίσης ότι αυτές οι υποτιθέμενες «διαπραγματεύσεις» δεν είχαν αντίκτυπο στην τιμή που χρεώθηκε στον τελικό πελάτη, η οποία υπήρξε το αποτέλεσμα ελεύθερης διαπραγμάτευσης μεταξύ των μερών. Επομένως, ο εν λόγω ισχυρισμός έπρεπε να απορριφθεί. (45) Ο κλάδος παραγωγής της Ένωσης ισχυρίστηκε επίσης ότι η εταιρεία στην οποία χορηγήθηκε ΑΜ ήταν κρατικής ιδιοκτησίας, έλαβε επιδοτήσεις μέσων παραγωγής και είχε σημαντικές εμπορικές δραστηριότητες, οι οποίες θα μπορούσαν να της επιτρέψουν να καταστρατηγήσει τα μέτρα. Εντούτοις, η έρευνα έδειξε ότι ο υπόψη εξαγωγέας δεν ήταν πλέον κρατικής ιδιοκτησίας κατά τη διάρκεια της ΠΕΕ και, επομένως, δεν υπήρχε κρατική εμπλοκή στις εμπορικές του δραστηριότητες κατά τρόπο ώστε να μπορέσει να καταργήσει τα μέτρα. Σε ό,τι αφορά την επιδότηση μέσων παραγωγής, διαπιστώθηκε ότι ο σχετικός ισχυρισμός ήταν αβάσιμος. Επομένως, οι ισχυρισμοί αυτοί έπρεπε να απορριφθούν. 5. Σύγκριση (46) Πραγματοποιήθηκε σύγκριση της κανονικής αξίας και των τιμών εξαγωγής στη βάση εκ του εργοστασίου. Προκειμένου να εξασφαλισθεί δίκαιη σύγκριση μεταξύ της κανονικής αξίας και της τιμής εξαγωγής, πραγματοποιήθηκαν οι δέουσες προσαρμογές για να ληφθούν υπόψη οι διαφορές που επηρεάζουν τις τιμές και τη συγκρισιμότητα των τιμών, σύμφωνα με το άρθρο 2 παράγραφος 10 του βασικού κανονισμού. Έγιναν οι ζητηθείσες προσαρμογές για λόγους μεταφορικού κόστους, φυσικών χαρακτηριστικών, δαπανών επιθεώρησης, κόστους διαχείρισης και συσκευασίας όπου ήταν αναγκαίο και δικαιολογημένο. Έγινε επίσης προσαρμογή σύμφωνα με το άρθρο 2 παράγραφος 10 σημείο i) δεδομένου ότι ο συνδεδεμένος έμπορος βρέθηκε να έχει το ρόλο πράκτορα που εργάζεται βάσει προμήθειας. (47) Η έρευνα αποκάλυψε ότι δασμοί εξαγωγής επιβλήθηκαν στις εξαγωγές πυριτίου κατά τη διάρκεια της ΠΕ. Δεδομένου ότι οι δασμοί είχαν επίδραση στη συγκρισιμότητα των τιμών, θεωρήθηκε σωστό να διορθωθεί η τιμή εξαγωγής σύμφωνα με το άρθρο 2 παράγραφος 10 ια) του βασικού κανονισμού για άλλους παράγοντες που επηρεάζουν τη συγκρισιμότητα τιμών. (48) Σημειώνεται ότι η κανονική αξία και η τιμή εξαγωγής συγκρίθηκαν στο ίδιο επίπεδο έμμεσης φορολογίας, ήτοι συμπεριλαμβανομένου του ΦΠΑ. (49) Προβλήθηκε ο ισχυρισμός ότι το γεγονός ότι ο ΦΠΑ που καταβάλλεται σε αγορές πρώτης ύλης πυριτίου ήταν ανακτήσιμος θα έπρεπε να αντικατοπτρίζεται στον υπολογισμό της κανονικής αξίας. Εντούτοις, ο ΦΠΑ που καταβάλλεται στις αγορές αυτές διαπιστώθηκε ότι μπορούσε να εκπέσει ανεξάρτητα του καθεστώτος επιστροφής του ΦΠΑ εξαγωγής των εξαγόμενων αγαθών και ανεξάρτητα του προορισμού αυτών των τελευταίων. Το γεγονός ότι ο ΦΠΑ που καταβάλλεται σε αγορές πρώτης ύλης πυριτίου ήταν ανακτήσιμος αποτελεί, κατά συνέπεια, ουδέτερο παράγοντα που δεν έχει αντίκτυπο στη συγκρισιμότητα της τιμής εξαγωγής και της κανονικής αξίας. Επομένως, ο ισχυρισμός αυτός έπρεπε να απορριφθεί. (50) Προβλήθηκε επίσης ο ισχυρισμός ότι η μεθοδολογία που χρησιμοποιήθηκε για να ληφθεί υπόψη η έμμεση φορολογία ήταν διαφορετική από εκείνη που χρησιμοποιείται σε άλλες περιπτώσεις και ότι ο ΦΠΑ επί των εξαγωγικών πωλήσεων θα έπρεπε να έχει αφαιρεθεί από την τιμή εξαγωγής. Σημειώνεται ότι το άρθρο 2 παράγραφος 10 στοιχείο β) του βασικού κανονισμού προβλέπει ότι διόρθωση για την έμμεση φορολόγηση δύναται να εκτελείται μόνο επί της κανονικής αξίας και υπό τις συνθήκες που περιγράφονται στο προαναφερθέν άρθρο, οι οποίες δεν ισχύουν στην παρούσα περίπτωση. Επομένως, ο ισχυρισμός απορρίφθηκε. 6. Περιθώριο ντάμπινγκ 6.1. Για την επιχείρηση ΑΜ (51) Το περιθώριο ντάμπινγκ για τον μόνο παραγωγό-εξαγωγέα στον οποίο χορηγήθηκε ΑΜ καθορίστηκε με σύγκριση του σταθμισμένου μέσου όρου των τιμών εξαγωγής εκ του εργοστασίου, από τον αριθμό ελέγχου προϊόντων (PCN) με την αντίστοιχη κανονική αξία της ανάλογης χώρας, όπως ορίζεται ανωτέρω. (52) Το περιθώριο ντάμπινγκ για τον μοναδικό παραγωγό-εξαγωγέα στον οποίο χορηγήθηκε ΑΜ, εκφρασμένο ως εκατοστιαίο ποσοστό της τιμής εισαγωγής CIF στα σύνορα της Ένωσης, προ δασμών, είναι 16,3 %. 6.2. Για όλους τους λοιπούς παραγωγούς-εξαγωγείς (53) Προκειμένου να υπολογισθεί το περιθώριο ντάμπινγκ που εφαρμόζεται σε εθνική κλίμακα σε όλους τους άλλους παραγωγούς-εξαγωγείς της ΛΔΚ, καθορίστηκε καταρχάς το επίπεδο συνεργασίας. Το επίπεδο συνεργασίας είναι δυνατόν να θεωρηθεί χαμηλό, δηλαδή χαμηλότερο από το 1 % των συνολικών εισαγωγών από τη ΛΔΚ. Επομένως, το περιθώριο ντάμπινγκ για τις μη συνεργαζόμενες επιχειρήσεις καθορίστηκε με τη σύγκριση του μέσου όρου της αξίας των εισαγωγών πυριτίου από την Κίνα, όπως καταγράφεται από την Eurostat, κατάλληλα διορθωμένο μετά την αφαίρεση των πωλήσεων που πραγματοποιήθηκαν από την επιχείρηση ΑΜ με την αντίστοιχη κανονική αξία της ανάλογης χώρας, όπως προσδιορίζεται ανωτέρω. (54) Μια πλευρά υποστήριξε ότι το επίπεδο συνεργασίας δεν αξιολογήθηκε σωστά καθώς ένας συνεργαζόμενος εξαγωγέας είχε εξαγάγει σημαντικές ποσότητες πυριτίου προς την Ένωση. Υπό αυτές τις συνθήκες, προβλήθηκε ο ισχυρισμός ότι οι πληροφορίες από τον εν λόγω εξαγωγέα θα έπρεπε να έχουν χρησιμοποιηθεί για τον υπολογισμό του περιθωρίου ντάμπινγκ για ολόκληρη τη χώρα, όπως είχε γίνει κατά την επανεξέταση που αναφέρεται στην αιτιολογική σκέψη (1). Οι ισχυρισμοί αυτοί έπρεπε να απορριφθούν λόγω του ότι διαπιστώθηκε ότι οι τιμές που χρέωνε η εν λόγω εταιρεία στη συνδεδεμένη εταιρεία της στην Ένωση δεν ήταν επί ίσοις όροις. (55) Εναλλακτικά, προβλήθηκε το επιχείρημα ότι τα στοιχεία που παρασχέθηκαν από τους συνεργαζόμενους εισαγωγείς θα πρέπει να έχουν χρησιμοποιηθεί για τον προσδιορισμό του περιθωρίου ντάμπινγκ για ολόκληρη τη χώρα. Όπως αναφέρεται στην αιτιολογική σκέψη (54), μεγάλο μέρος των ποσοτήτων που εισήχθησαν από αυτά τα συνεργαζόμενα μέρη δεν ήταν επί ίσοις όροις και, ως εκ τούτου, οι τιμές θεωρήθηκαν μη αξιόπιστες. Οι υπόλοιπες εισαγωγές θεωρήθηκαν ανεπαρκώς αντιπροσωπευτικές από πλευράς ποσοτήτων ώστε να βασισθεί σ’ αυτές δασμός που θα ισχύει για το σύνολο της χώρας. Επομένως, το επιχείρημα αυτό απορρίφθηκε. (56) Μετά την ανακοίνωση, παρελήφθησαν τα σχόλια σχετικά με το μείγμα προϊόντος κανονικής αξίας τα οποία ελήφθησαν υπόψη κατά τον προσδιορισμό του περιθωρίου ντάμπινγκ για το σύνολο της χώρας. Η σύγκριση, συνεπώς, έγινε με χρήση των πληροφοριών που υποβλήθηκαν από τους συνεργαζόμενους εισαγωγείς όσον αφορά τους τύπους προϊόντος. (57) Βάσει αυτών, το περιθώριο ντάμπινγκ σε εθνική κλίμακα ανέρχεται στο 19,0 % της τιμής CIF στα σύνορα της Ένωσης, πριν από την επιβολή δασμού. Δ. ΔΙΑΡΚΗΣ ΧΑΡΑΚΤΗΡΑΣ ΤΗΣ ΑΛΛΑΓΗΣ ΤΩΝ ΣΥΝΘΗΚΩΝ ΚΑΙ ΠΙΘΑΝΟΤΗΤΑ ΣΥΝΕΧΙΣΗΣ ΤΗΣ ΠΡΑΚΤΙΚΗΣ ΝΤΑΜΠΙΝΓΚ 1. Διαρκής χαρακτήρας της αλλαγής των συνθηκών (58) Σύμφωνα με το άρθρο 11 παράγραφος 3 του βασικού κανονισμού, εξετάστηκε επίσης κατά πόσον η μεταβολή των συνθηκών ήταν δυνατόν να θεωρηθεί εύλογα μόνιμου χαρακτήρα. (59) Προκειμένου να εξετασθεί εάν το επίπεδο του περιθωρίου ντάμπινγκ που διαπιστώθηκε κατά τη διάρκεια της ΠΕΕ είναι διαρκούς χαρακτήρα, εξετάστηκε η εξέλιξη των τιμών εξαγωγής και της κανονικής αξίας. (60) Αρχικά διαπιστώνεται ότι το περιθώριο ντάμπινγκ που διαπιστώθηκε κατά την τελευταία επανεξέταση (7), δηλαδή 12,5 %, βρίσκεται πλησιέστερα στο επίπεδο που διαπιστώθηκε στην τρέχουσα διαδικασία απ’ ό,τι στο υπάρχον επίπεδο μέτρων. (61) Όσον αφορά τις τιμές εξαγωγής μετά την ΠΕΕ, τα στοιχεία της Eurostat δείχνουν ότι έχουν μειωθεί κατά περίπου 15 % κατά τη διάρκεια των πρώτων εννέα μηνών του 2009. (62) Όσον αφορά την κανονική αξία, η έρευνα αποκάλυψε ότι η κανονική αξία είχε μειωθεί σε παρόμοιες αναλογίες κατά τη διάρκεια της ίδιας περιόδου. Κατά συνέπεια, το περιθώριο ντάμπινγκ για τις εξαγωγές πυριτίου κατά τη διάρκεια των πρώτων εννέα μηνών του 2009 θα ήταν σε παρόμοιο επίπεδο με αυτό που διαπιστώθηκε κατά την ΠΕΕ. (63) Τα ανωτέρω καταδεικνύουν ότι οι κινεζικές τιμές εξαγωγής βρίσκονται πλησιέστερα στις διεθνείς τιμές από όταν επιβλήθηκαν αρχικά τα μέτρα (8). (64) Με βάση τα ανωτέρω, συνήχθη το συμπέρασμα ότι το επίπεδο πρακτικής ντάμπινγκ που διαπιστώθηκε κατά τη διάρκεια της ΠΕΕ είναι διαρκούς χαρακτήρα. 2. Πιθανότητα συνέχισης της πρακτικής ντάμπινγκ στα επίπεδα που διαπιστώθηκαν κατά την ενδιάμεση επανεξέταση. (65) Σύμφωνα με το άρθρο 11 παράγραφος 2 του βασικού κανονισμού, εξετάστηκε εάν ήταν πιθανό να συνεχιστεί η πρακτική ντάμπινγκ στο επίπεδο που διαπιστώθηκε κατά την ενδιάμεση επανεξέταση εάν ακυρωθούν τα μέτρα. (66) Σχετικά με την πιθανότητα συνέχισης της πρακτικής ντάμπινγκ εξετάστηκε η εξέλιξη της παραγωγής και της παραγωγικής ικανότητας καθώς επίσης και η πιθανή εξέλιξη των εξαγωγών στην Ευρωπαϊκή Ένωση και σε άλλες αγορές τρίτων χωρών. 3. Παραγωγική ικανότητα, όγκος παραγωγής και κατανάλωση στη ΛΔΚ (67) Έπρεπε να εκτιμηθεί η συνολική παραγωγική ικανότητα πυριτίου στη ΛΔΚ. Ενώ οι στατιστικές (9) που παρασχέθηκαν από τα ενδιαφερόμενα μέρη έδειξαν μια συνολική ικανότητα 2,2 εκατ. τόνων κατά το 2008, η έρευνα αποκάλυψε ότι αυτός ο αριθμός σαφώς υπερεκτιμήθηκε επειδή δεν έλαβε υπόψη έναν σημαντικό αριθμό διακοπής λειτουργίας καμίνων (λόγω π.χ. της αναδιάρθρωσης της βιομηχανίας πυριτίου, της οικονομικής κρίσης και του σεισμού στην επαρχία του Sichuan το 2008) και επίσης δεν έλαβε υπόψη τον ασταθή ενεργειακό ανεφοδιασμό σε μερικές περιοχές παράγοντες που οδηγούν πρακτικά σε χαμηλότερη ικανότητα από αυτή που καταγράφεται στις διαθέσιμες στατιστικές. Ύστερα από τις κατάλληλες διορθώσεις, η πραγματική παραγωγική ικανότητα εκτιμήθηκε, σε περίπου 1,5 εκατ. τόνους που αντιστοιχούσαν σε αύξηση τουλάχιστον 25 % σε σύγκριση με την παραγωγική ικανότητα του 2002 (η περίοδος έρευνας της προηγούμενης επανεξέτασης ενόψει λήξης που αναφέρεται στην αιτιολογική σκέψη 1) που είχε εκτιμηθεί μεταξύ 600 000 τόνους και 1,2 εκατ. τόνους (10). (68) Η Eusmet ισχυρίστηκε ότι είχε υποβάλει λεπτομερή υπολογισμό της παραγωγικής ικανότητας της Κίνας κάνοντας χρήση ενός επιχειρησιακού ποσοστού 40 %. Η από μέρους της εκτίμηση της παραγωγικής ικανότητας ήταν 1,16 εκατ. τόνοι. Ο ισχυρισμός αυτός διαπιστώθηκε, εντούτοις, ότι δεν ήταν τεκμηριωμένος, επειδή, ειδικότερα, δεν παρασχέθηκε κανένα έγγραφο που να υποστηρίζει την άποψη σχετικά με το επιχειρησιακό ποσοστό που χρησιμοποιήθηκε. Το επιχειρησιακό ποσοστό που χρησιμοποιήθηκε από την Επιτροπή προκύπτει από ελεγμένα στοιχεία που παρασχέθηκαν ως οι πλέον αξιόπιστες πληροφορίες που διατίθενται στο θέμα αυτό. Επομένως, ο ισχυρισμός αυτός έπρεπε να απορριφθεί. (69) Η ίδια πλευρά επίσης ισχυρίστηκε ότι υψικάμινοι παραγωγικής ικανότητας ίσης ή χαμηλότερης ενός ορισμένου επιπέδου θα έπρεπε να κλείσουν ως αποτέλεσμα κυβερνητικής απόφασης και λόγω αυτού, θα μειωνόταν ακόμη περισσότερο η συνολική παραγωγική ικανότητα στην Κίνα. Εντούτοις, η έρευνα έδειξε ότι η εν λόγω κυβερνητική πολιτική δεν εφαρμοζόταν στο σύνολο της Κίνας. Η Eusmet δεν παρέσχε οιαδήποτε αποδεικτικά στοιχεία που να δείχνουν τον αριθμό των υπόψη υψικαμίνων και τον αντίκτυπο επί της συνολικής παραγωγικής ικανότητας. Η έρευνα επίσης δεν αποκάλυψε καμία σημαντική μείωση της παραγωγικής ικανότητας στη βάση αυτή. Επομένως, ο ισχυρισμός αυτός έπρεπε να απορριφθεί. (70) Η Eusmet ισχυρίστηκε περαιτέρω ότι η παραγωγική ικανότητα θα έπρεπε να προσεγγίζει τον όγκο πωλήσεων της ΛΔΚ κατά το 2008: ήτοι 960 000 τόνους, χωρίς, εντούτοις, να τεκμηριώσει την εν λόγω δήλωση με οιαδήποτε στοιχεία. Επιπρόσθετα, διάφοροι παράγοντες άσκησαν αντίκτυπο στον όγκο πωλήσεων (όπως η παραγωγή για αποθεματοποίηση, τα προβλήματα στον εφοδιασμό με πρώτες ύλες και σε επίπεδο λογιστικής υποστήριξης λόγω των Ολυμπιακών Αγώνων) και, επομένως, θεωρήθηκε ότι ο όγκος πωλήσεων δεν μπορεί να ληφθεί ως ίσος προς την παραγωγική ικανότητα. Επομένως, το επιχείρημα αυτό έπρεπε να απορριφθεί. (71) Όσον αφορά τον όγκο παραγωγής πυριτίου, βάσει των διαθέσιμων πληροφοριών, η έρευνα αποκάλυψε ότι ο όγκος παραγωγής αυξήθηκε σημαντικά κατά 79 % από 535 000 τόνους το 2002 σε 960 000 τόνους κατά την ΠΕΕ. Οι εφεδρικές ικανότητες, επομένως, εκτιμήθηκαν συντηρητικά ότι είναι περίπου 540 000 τόνοι κατά την ΠΕΕ, ποσότητα που βρίσκεται κοντά στη συνολική κατανάλωση της ΕΕ κατά τη διάρκεια της ΠΕΕ και αντιπροσώπευε σχεδόν το διπλάσιο της κινεζικής εγχώριας κατανάλωσης πυριτίου κατά τη διάρκεια της ίδιας περιόδου (βλέπε αιτιολογική σκέψη 72). (72) Η έρευνα αποκάλυψε συγχρόνως ότι η κινεζική κατανάλωση, που αντιπροσώπευε περίπου 280 000 τόνους κατά τη διάρκεια της ΠΕΕ, είναι πιθανό να αυξηθεί στα ερχόμενα έτη όπως υποδεικνύεται κατωτέρω στην αιτιολογική σκέψη 73. Η αύξηση στην κατανάλωση πρέπει να θεωρηθεί ως συνδυασμός παραγόντων και πολιτικών μέτρων στη βιομηχανία πυριτίου και την κατάντη βιομηχανία της. Η κατάντη βιομηχανία στη ΛΔΚ αναπτύσσεται και διάφορες επενδύσεις έχουν γίνει και προγραμματίζονται στο εγγύς μέλλον για να ικανοποιήσουν την αυξανόμενη ανάγκη για τα κατάντη προϊόντα. Επιπλέον, οι κινεζικές αρχές έχουν εισαγάγει περιορισμούς εισαγωγών για διάφορες πηγές (π.χ. Γερμανία, Ηνωμένο Βασίλειο, Ιαπωνία και ΗΠΑ) όσον αφορά ένα σημαντικό κατάντη προϊόν (σιλοξάνιο) που προερχόταν σε σημαντικές ποσότητες από αυτές τις χώρες. (73) Ενώ είναι δύσκολο να υπολογισθεί ο ακριβής αντίκτυπος των πολιτικών μέτρων, συμπεριλαμβανομένης της αναδιάρθρωσης της βιομηχανίας πυριτίου, διάφορα ενδιαφερόμενα μέρη υπέδειξαν ότι η ζήτηση στην ΛΔΚ θα μπορούσε να φτάσει περίπου τους 580 000 τόνους μέχρι το τέλος του 2011. Αυτή η εκτίμηση θεωρήθηκε λογική. (74) Εντούτοις, ακόμα κι αν ληφθεί υπόψη η προαναφερθείσα πρόβλεψη της εγχώριας ζήτησης και ακόμα κι αν οι κινεζικές εξαγωγές προς άλλες αγορές φθάσουν στα υψηλά επίπεδά του 2008 (βλέπε την αιτιολογική σκέψη 79) η πλεονάζουσα παραγωγική ικανότητα θα ήταν ακόμα σημαντική (περίπου 240 000 τόνοι για το 2011). Επίσης, διαπιστώνεται ότι δεδομένης της τρέχουσας διαδικασίας αναδιάρθρωσης όχι μόνο είναι πιθανό να αυξηθεί η ζήτηση στην ΛΔΚ αλλά και η παραγωγική ικανότητα και ο όγκος παραγωγής. (75) Αναφορικά με την πιθανή αύξηση της παραγωγικής ικανότητας στην ΛΔΚ, η Eusmet παρέσχε πληροφορίες σχετικά με διάφορες σχεδιαζόμενες εγκαταστάσεις παραγωγής πυριτίου και προέβαλε τον ισχυρισμό ότι δεν θα υλοποιηθούν οι περισσότερες από αυτές. Η υπόθεση αυτή βασίστηκε απλώς σε σχόλια που υποβλήθηκαν από τα μέλη της και δεν ήταν τεκμηριωμένη. Προβλήθηκε επίσης ο ισχυρισμός ότι αν η κινεζική παραγωγική ικανότητα είναι πιθανό να αυξηθεί, αυτό θα γίνει κυρίως στη βάση ενός σχεδίου που προβλέπεται από έναν παραγωγό της Ένωσης και πρόκειται να προσθέσει 100 000 ΜΤ/έτος στην παραγωγική ικανότητα της ΛΔΚ. Οι πληροφορίες που παρασχέθηκαν από την Eusmet δεν ήταν τεκμηριωμένες και, επομένως, ο ισχυρισμός αυτός απορρίφθηκε. (76) Ως προς τούτο, η Eusmet ισχυρίστηκε ότι η κινεζική εγχώρια κατανάλωση είχε κατά πολύ υπερβεί την αύξηση της παραγωγής και θα συνεχίσει να αυξάνεται. Επομένως, ο όγκος παραγωγής στην ΛΔΚ δεν μπορεί να ανταποκριθεί επαρκώς στη ζήτηση της κινεζικής εγχώριας αγοράς. Όπως προαναφέρθηκε, είναι αναμφισβήτητο ότι η κινεζική εγχώρια ζήτηση είναι πιθανόν να αυξηθεί στο μέλλον. Εντούτοις, όπως επίσης τονίστηκε παραπάνω, τα αποτελέσματα της έρευνας δεν επιβεβαίωσαν τους ισχυρισμούς της Eusmet. Η Eusmet δεν ποσοτικοποίησε ούτε την αύξηση της ζήτησης ούτε τον μελλοντικό όγκο παραγωγής στην Κίνα ούτε παρέσχε οιεσδήποτε άλλες πληροφορίες ή στοιχεία σε επίρρωση του ισχυρισμού της, ο οποίος, επομένως, δεν θα πρέπει να ληφθεί υπόψη. 4. Όγκος και τιμή των εισαγωγών από ΛΔΚ στην ΕΕ και άλλες αγορές τρίτων χωρών. (77) Κατά τη διάρκεια της εξεταζόμενης περιόδου, οι κινεζικές εξαγωγές στην ΕΕ αυξήθηκαν κατά 113 % παρά τα ισχύοντα μέτρα. Όσον αφορά στις τιμές και παρά μια αυξανόμενη τάση κατά τη διάρκεια της ΠΕΕ, αν οι εν λόγω τιμές ήταν, καθ’ όλη τη διάρκεια της περιόδου που εξετάστηκε, κάτω από τις τιμές πώλησης του αντίστοιχου ενωσιακού κλάδου στην ΕΕ. Όπως αναφέρεται στις αιτιολογικές σκέψεις 54 και 62 οι τιμές εξαγωγής πυριτίου στην ΕΕ ήταν επίσης σε σημαντικό βαθμό υποκείμενες σε ντάμπινγκ και κατά τη διάρκεια της ΠΕΕ και μετά από αυτήν. (78) Το επίπεδο τιμών στην ΕΕ ήταν ακόμα σε υψηλότερα επίπεδα απ’ ό,τι σε άλλες αγορές τρίτων χωρών. Αυτό εξηγεί, εν μέρει, το μεγάλο ενδιαφέρον των κινέζων εξαγωγέων για την αγορά της Ένωσης παρά τα ισχύοντα μέτρα αντιντάμπινγκ. Σε αυτό το πλαίσιο, διαπιστώνεται επίσης ότι οι κινέζοι εξαγωγείς καταστρατηγούσαν τα ισχύοντα μέτρα αντιντάμπινγκ με τη βοήθεια μεταφόρτωσης μέσω της Δημοκρατίας της Κορέας (11), πράγμα που ενισχύει περαιτέρω το συμπέρασμα ότι οι κινέζοι εξαγωγείς έχουν υψηλό ενδιαφέρον για την αγορά της Ένωσης. 5. Όγκος και τιμές των κινεζικών εξαγωγών σε τρίτες χώρες (79) Οι κινεζικές εξαγωγές σε αγορές άλλων τρίτων χωρών ήταν σημαντικές σε όγκο, υπερβαίνοντας τους όγκους που εξήχθησαν στην Ευρωπαϊκή Ένωση. Εντούτοις, πρέπει επίσης να σημειωθεί ότι οι τιμές FOB σε τρίτες χώρες ήταν κατά μέσον όρο μεταξύ 4 % και 14 % χαμηλότερες από την τιμή εξαγωγής στην ΕΕ το 2008 και τους πρώτους εννέα μήνες του 2009 (12), αντίστοιχα. (80) Η Eusmet ισχυρίστηκε ότι οι διαπιστώσεις της Επιτροπής περί υψηλότερου μέσου όρου τιμών των κινεζικών εξαγωγών προς την Ένωση δεν λαμβάνουν υπόψη το μείγμα προϊόντος σε άλλες αγορές. Σημειώνεται ότι η Eusmet δεν υπέβαλε στοιχεία για την υποστήριξη του ισχυρισμού αυτού. Δεν παρέσχε πληροφορίες ή εξηγήσεις ως προς το βαθμό που το μείγμα προϊόντος εξαγωγών προς άλλες τρίτες χώρες ήταν όντως διαφορετικό. Τα στοιχεία που υποβλήθηκαν αφορούσαν διαφορές στην τιμή μεταξύ τύπων προϊόντος σχετιζόμενων περαιτέρω με την αγορά της ΕΕ μόνο και για περίοδο πολύ ενωρίτερα της ΠΕΕ, ήτοι 2001-2002. Επομένως, δεν θα μπορούσε να θεωρηθεί ως επαρκώς ακριβής βάση για τον προσδιορισμό των διαφορών τιμής μεταξύ τύπων προϊόντος κατά τη διάρκεια και μετά την ΠΕΕ. Σε κάθε περίπτωση, οι διαθέσιμες πληροφορίες σχετικά με την ΠΕΕ, δεν μετέβαλαν τα συμπεράσματα της αιτιολογικής σκέψης 79. Επομένως, ο ισχυρισμός αυτός απορρίφθηκε. (81) Με εξαίρεση τις ΗΠΑ, που προστατεύονται από υψηλούς δασμούς αντιντάμπινγκ (139,49 %) έναντι του πυριτίου, καταγωγής ΛΔΚ, οι κινεζικές εξαγωγές είχαν ελεύθερη πρόσβαση σε άλλες σημαντικές αγορές τρίτων χωρών. (82) Η Eusmet διατύπωσε την άποψη ότι η ασιατική αγορά πρόκειται να είναι ο κυριότερος προορισμός του κινεζικού πυριτίου και ότι η ανάπτυξη της ιαπωνικής και κορεατικής αγοράς πρόκειται να είναι σημαντική. Δεν αμφισβητείται ότι η Ασία αποτελεί τον κυριότερο προορισμό για το κινεζικό πυρίτιο. Εντούτοις, έστω και αν η κατανάλωση αυξηθεί κατά τα προσεχή έτη στην ιαπωνική και νοτιοκορεατική αγορά, η εν λόγω αύξηση της κατανάλωσης δεν αναμένεται να είναι τέτοια ώστε να μπορέσει να απορροφήσει το σημαντικό κινεζικό πλεόνασμα παραγωγικής ικανότητας. Επιπλέον, η έρευνα έδειξε ότι η ιαπωνική αγορά, που αποτελεί την κύρια εξαγωγική αγορά για την Κίνα, έχει κορεσθεί από κινεζικό πυρίτιο. (83) Η Eusmet ισχυρίστηκε ότι, αν καταργηθούν τα μέτρα, τα πρότυπα εφοδιασμού για τους χρήστες χημικών δεν πρόκειται να επηρεασθούν. Εντούτοις, η έρευνα δεν επιβεβαίωσε τον ισχυρισμό αυτό δεδομένου ότι διάφοροι χρήστες (εφαρμογών του χημικού τομέα και του κλάδου αλουμινίου) δήλωσαν ότι θα προμηθεύονταν όντως αυξημένες ποσότητες από την Κίνα σε περίπτωση που καταργούνταν τα μέτρα. Επομένως, το επιχείρημα αυτό απορρίφθηκε. (84) Λαμβάνοντας υπόψη τα ανωτέρω, αναμένεται ότι οι κινεζικές εφεδρικές ικανότητες θα διοχετευθούν στην αγορά της Ένωσης, εάν ελλείπουν τα μέτρα. (85) Δεδομένου ότι οι εισαγωγές στην ΕΕ κατά τη διάρκεια της ΠΕΕ υπόκειντο σε ντάμπινγκ, είναι πολύ πιθανό η πρακτική ντάμπινγκ να συνεχισθεί επίσης εάν λείψουν τα μέτρα. Αυτό επιβεβαιώνεται από την εξέλιξη μετά την ΠΕΕ, όπου οι εισαγωγές του πυριτίου από τη ΛΔΚ συνέχισαν σε επίπεδα τιμών χαμηλότερα από εκείνα που ίσχυαν κατά τη διάρκεια της ΠΕΕ (βλέπε την αιτιολογική σκέψη 131). 6. Συμπέρασμα (86) Η έρευνα έδειξε ότι οι όγκοι εξαγωγής του εν λόγω προϊόντος στην ΕΕ αυξήθηκαν σημαντικά κατά τη διάρκεια της εξεταζόμενης περιόδου και ότι το επίπεδο πρακτικής ντάμπινγκ που διαπιστώθηκε για τις εισαγωγές αυτές, ήταν σημαντικό κατά τη διάρκεια της ΠΕΕ. (87) Λαμβάνοντας υπόψη τις εφεδρικές ικανότητες που διατίθεντο στη ΛΔΚ κατά τη διάρκεια της ΠΕΕ και παρά την αυξανόμενη εγχώρια ζήτηση, υπάρχει ισχυρή πιθανότητα μεγάλες ποσότητες πυριτίου να εξαχθούν στην ΕΕ σε τιμές ντάμπινγκ εάν παύσουν να υπάρχουν τα μέτρα. Πράγματι, η εγχώρια ζήτηση στη ΛΔΚ δεν θα είναι σε θέση να απορροφήσει τις εφεδρικές ικανότητες και η αγορά της ΕΕ είναι η μόνη σημαντική αγορά όπου οι πλεονάζουσες ποσότητες θα μπορούσαν να εξαχθούν. Η αγορά της ΕΕ είναι πράγματι μια ελκυστική αγορά για τις κινεζικές εξαγωγές, δεδομένου ότι οι τιμές που χρεώνονται στους πελάτες της ΕΕ είναι κατά μέσον όρο υψηλότερες από εκείνες που χρεώνονται στους πελάτες τρίτων χωρών. Το ενδιαφέρον των κινέζων εξαγωγέων για την αγορά της ΕΕ επιβεβαιώνεται επίσης από πρακτικές παράκαμψης που εφαρμόστηκαν στο παρελθόν. (88) Κατά συνέπεια, συνήχθη το συμπέρασμα ότι υπάρχει πιθανότητα συνέχισης της πρακτικής ντάμπινγκ. E. ΟΡΙΣΜΟΣ ΤΟΥ ΚΛΑΔΟΥ ΠΑΡΑΓΩΓΗΣ ΤΗΣ ΕΝΩΣΗΣ (89) Οι τρεις καταγγέλλοντες παραγωγοί της Ένωσης απάντησαν στα ερωτηματολόγια και συνεργάσθηκαν πλήρως στην έρευνα. Η παραγωγή των καταγγελλόντων αντιπροσωπεύει το σύνολο της παραγωγής της Ένωσης κατά την έννοια του άρθρου 4 παράγραφος 1 του βασικού κανονισμού. ΣΤ. ΚΑΤΑΣΤΑΣΗ ΤΗΣ ΕΝΩΣΙΑΚΗΣ ΑΓΟΡΑΣ 1. Προκαταρκτική παρατήρηση (90) Τα συγκεκριμένα στοιχεία σχετικά με τον ενωσιακό κλάδο παραγωγής και την κατανάλωση της Ένωσης έπρεπε να παρουσιασθούν υπό τη μορφή δεικτών, σύμφωνα με το άρθρο 19 του βασικού κανονισμού, δεδομένου ότι η βιομηχανία της Ένωσης περιλαμβάνει μόνο τρεις παραγωγούς, δύο από τους οποίους ανήκουν στον ίδιο όμιλο. Τα στοιχεία της Eurostat έπρεπε να διορθωθούν για να λάβουν υπόψη τα στοιχεία για τα οποία ζητήθηκε εμπιστευτικός χειρισμός από τα κράτη μέλη σχετικά με τις εισαγωγές πυριτίου σε αυτά, και, για τον λόγο αυτό, έπρεπε επίσης να παρουσιασθούν υπό τη μορφή δεικτών. 2. Κατανάλωση στην Ένωση Πίνακας 1 Κατανάλωση στην Ένωση (βάσει του όγκου των πωλήσεων) 2005 2006 2007 ΠΕΕ Δείκτης 100 115 118 121 Τάση από έτος σε έτος - 15 % 3 % 3 % Πηγή: Επαληθευμένες απαντήσεις στο ερωτηματολόγιο από τον ενωσιακό κλάδο παραγωγής και διορθωμένες στατιστικές της Eurostat (91) Η κατανάλωση στην Ένωση βασίστηκε στον συνδυασμένο όγκο των πωλήσεων από τον ενωσιακό κλάδο παραγωγής στην Ένωση και τον όγκο των εισαγωγών από τρίτες χώρες, με βάση τα διορθωμένα στοιχεία της Eurostat. (92) Με βάση τα στοιχεία αυτά και όπως φαίνεται στον πίνακα 1, η κατανάλωση στην Ένωση αυξήθηκε σημαντικά στη διάρκεια της υπό εξέταση περιόδου, δηλαδή κατά 21 %. 3. Όγκος, μερίδιο αγοράς και τιμές των εισαγωγών από τη ΛΔΚ Πίνακας 2 Εισαγωγές από τη ΛΔΚ σε όγκο, μερίδιο αγοράς και τιμές εισαγωγών Δείκτες 2005 2006 2007 ΠΕΕ Όγκος εισαγωγών 100 183 168 213 Μερίδιο αγοράς 100 159 143 176 Τιμή εισαγωγής CIF σε ευρώ/τόνο 100 106 120 188 Πηγή: Διορθωμένες στατιστικές της Eurostat (93) Κατά τη διάρκεια της εξεταζόμενης περιόδου οι όγκοι εισαγωγών από τη ΛΔΚ αυξήθηκαν κατά 113 %, ενώ η κατανάλωση στην Ένωση αυξήθηκε κατά 21 %. Τα αριθμητικά στοιχεία περιλαμβάνουν τις εισαγωγές πυριτίου από τη Δημοκρατία της Κορέας, καθώς το 2007 τα μέτρα επεκτάθηκαν στη χώρα αυτή κατόπιν διαδικασίας που αναλήφθηκε κατά της καταστρατήγησης των μέτρων. Παρά τα μέτρα αντιντάμπινγκ που ήταν σε ισχύ, το κινεζικό μερίδιο αγοράς αυξήθηκε κατά εβδομήντα έξι ποσοστιαίες μονάδες κατά τη διάρκεια της υπόψη περιόδου και αυτό είναι σαφώς ανώτερο από το μερίδιο αγοράς της τάξης του 3,9 % το 2002, ΠΕΕ της προηγούμενης έρευνας. Εντούτοις, η μεγάλη πλειοψηφία, δηλαδή περίπου 90 % των ποσοτήτων που εισήχθησαν από την ΛΔΚ, υπήχθη στο καθεστώς ενεργητικής τελειοποίησης με αναστολή πληρωμής δασμών. (94) Ο μέσος όρος τιμών εισαγωγής από τη ΛΔΚ αυξήθηκε κατά 88 % κατά την υπό εξέταση περίοδο. Εντούτοις, η υψηλότερη αύξηση στις τιμές πραγματοποιήθηκε μεταξύ του 2007 και της ΠΕΕ. (95) Ο μέσος όρος τιμών εκ του εργοστασίου του ενωσιακού κλάδου παραγωγής συγκρίθηκε με τον μέσο όρο των κινεζικών τιμών εισαγωγών CIF στα σύνορα της Ένωσης. Αυτές οι τιμές προέκυψαν από διορθωμένα αριθμητικά στοιχεία της Eurostat και περιέλαβαν τις δαπάνες μετά την εισαγωγή, και τους τελωνειακούς και αντιντάμπινγκ δασμούς. Η σύγκριση έδειξε ότι οι κινεζικές τιμές εισαγωγών δεν ήταν χαμηλότερες της τιμής πώλησης του ενωσιακού κλάδου παραγωγής κατά τη διάρκεια της ΠΕΕ. Ο μέσος όρος των κινεζικών τιμών εισαγωγών περιέλαβε επίσης τις πωλήσεις του κινεζικού πυριτίου που προορίζονταν για ενεργητική τελειοποίηση. Θα πρέπει να σημειωθεί ότι οι τιμές του πυριτίου που προορίζονταν για ενεργητική τελειοποίηση, και αντιπροσώπευε τη μεγάλη πλειονότητα των κινεζικών εισαγωγών, βρέθηκαν, κατά μέσον όρο, να είναι κατά 15 % υψηλότερες από τις τιμές του πυριτίου που προοριζόταν για ελεύθερη κυκλοφορία κατά τη διάρκεια της ΠΕΕ. (96) Με βάση τα ανωτέρω, διαπιστώθηκε ότι εάν δεν ίσχυαν τα μέτρα, οι κινεζικές τιμές εισαγωγών για ποσότητες προοριζόμενες για ελεύθερη κυκλοφορία θα ήταν χαμηλότερες εκείνων της βιομηχανίας του ενωσιακού κλάδου παραγωγής κατά 12 %. 4. Όγκος, μερίδιο αγοράς και τιμές εισαγωγών από άλλες τρίτες χώρες Πίνακας 3 Εισαγωγές από άλλες τρίτες χώρες (σε όγκο) Δείκτες 2005 2006 2007 ΠΕΕ Νορβηγία 100 114 100 113 Βραζιλία 100 113 123 93 Ρωσία 100 39 114 116 Βοσνία Ερζεγοβίνη 100 202 165 174 Άλλες τρίτες χώρες 100 110 101 118 Σύνολο 100 112 112 110 Μερίδιο αγοράς 100 97 95 91 Πηγή: Eurostat. Πίνακας 4 Εισαγωγές από άλλες τρίτες χώρες (μέσος όρος τιμής) Δείκτες 2005 2006 2007 ΠΕΕ Νορβηγία 100 93 101 128 Βραζιλία 100 98 108 149 Ρωσία 100 130 116 170 Βοσνία Ερζεγοβίνη 100 102 116 163 Άλλες τρίτες χώρες 100 112 116 119 Σύνολο 100 100 108 145 Πηγή: Eurostat. (97) Ενώ οι συνολικοί όγκοι εισαγωγών πυριτίου από τρίτες χώρες, εκτός ΛΔΚ και Δημοκρατίας της Κορέας, αυξήθηκαν κατά 10 % κατά τη διάρκεια της εξεταζόμενης περιόδου, το μερίδιο αγοράς αυτών των εισαγωγών μειώθηκε κατά εννέα ποσοστιαίες μονάδες στη διάρκεια της ΠΕΕ. Οι σημαντικότεροι εξαγωγείς στην Ένωση ήταν η Βραζιλία, η Νορβηγία και η Ρωσία, ενώ η Βοσνία-Ερζεγοβίνη ήταν μια νέα πηγή εφοδιασμού. (98) Οι τιμές εισαγωγής από τις εν λόγω χώρες αυξήθηκαν κατά 45 % κατά την υπό εξέταση περίοδο. Ήταν κατά μέσον όρο 15 % υψηλότερες των κινεζικών, εκτός από την ΠΕΕ όπου ήταν κατά 5 % χαμηλότερες. 5. Οικονομική κατάσταση του ενωσιακού κλάδου παραγωγής 5.1. Παραγωγή, παραγωγική ικανότητα και χρησιμοποίηση της παραγωγικής ικανότητας Πίνακας 5: Παραγωγή, παραγωγική ικανότητα και χρησιμοποίηση της παραγωγικής ικανότητας Δείκτης 2005 2006 2007 ΠΕΕ Παραγωγή 100 94 108 107 Τάση από έτος σε έτος - -6 % 14 % 0 % Παραγωγική ικανότητα 100 102 112 114 Τάση από έτος σε έτος - 2 % 11 % 2 % Χρησιμοποίηση της παραγωγικής ικανότητας 100 92 96 94 Τάση από έτος σε έτος - -8 % 3 % -2 % Πηγή: Επαληθευμένες απαντήσεις του ενωσιακού κλάδου παραγωγής στο ερωτηματολόγιο (99) Η παραγωγή του ενωσιακού κλάδου παραγωγής αυξήθηκε κατά 7 % κατά την εξεταζόμενη περίοδο. Η παραγωγική ικανότητα του ενωσιακού κλάδου παραγωγής παρουσίασε γενική αύξηση 14 % στην υπό εξέταση περίοδο ως αποτέλεσμα των επενδύσεων. Η χρησιμοποίηση του δυναμικού, εντούτοις, μειώθηκε κατά 6 % κατά τη διάρκεια της υπό εξέταση περιόδου. Η εν λόγω εξέλιξη πρέπει να εξεταστεί στο πλαίσιο της σημαντικής αύξησης της κατανάλωσης στην Ένωση κατά 21 % στη διάρκεια της ίδιας περιόδου. 5.2. Απογραφές Πίνακας 6 Απογραφές 2005 2006 2007 ΠΕΕ Δείκτης 100 91 82 82 Τάση από έτος σε έτος - -9 % -9 % 0 % Πηγή: Επαληθευμένες απαντήσεις του ενωσιακού κλάδου παραγωγής στο ερωτηματολόγιο (100) Τα αποθέματα αυξήθηκαν κατά 18 % κατά την εξεταζόμενη περίοδο. Αυτό οφειλόταν στην υψηλή ζήτηση, ειδικότερα κατά τη διάρκεια του 2007 και της ΠΕΕ που ήταν εξαιρετικά ευνοϊκές περίοδοι στον οικονομικό κύκλο. Τα αποθέματα, τα οποία αντιστοιχούσαν περίπου στο 27 % των πωλήσεων του ενωσιακού κλάδου παραγωγής στην ΕΕ κατά το 2005, κατά τη διάρκεια της ΠΕ έπεσαν στο 19 % των πωλήσεων της ΕΕ. 5.3. Πωλήσεις, μερίδιο αγοράς και τιμές Πίνακας 7 Όγκοι πωλήσεων και τιμές 2005 2006 2007 ΠΕΕ Πωλήσεις σε όγκο (δείκτης) 100 103 116 118 Τάση από έτος σε έτος - 3 % 13 % 2 % Πωλήσεις σε αξία (δείκτης) 100 105 132 178 Τάση από έτος σε έτος - 5 % 27 % 45 % Πηγή: Επαληθευμένες απαντήσεις του ενωσιακού κλάδου παραγωγής στο ερωτηματολόγιο Πίνακας 8 Μερίδιο αγοράς του ενωσιακού κλάδου παραγωγής 2005 2006 2007 ΠΕΕ Δείκτης 100 89 98 98 Τάση από έτος σε έτος - -11 % 9 % -1 % Πηγή: Επαληθευμένες απαντήσεις του ενωσιακού κλάδου παραγωγής στο ερωτηματολόγιο, διορθωμένες στατιστικές Eurostat. Πίνακας 9 Τιμές πώλησης μονάδας του ενωσιακού κλάδου παραγωγής 2005 2006 2007 ΠΕΕ Δείκτης 100 102 114 150 Τάση από έτος σε έτος - 2 % 12 % 37 % Πηγή: Επαληθευμένες απαντήσεις του ενωσιακού κλάδου παραγωγής στο ερωτηματολόγιο (101) Ο όγκος των πωλήσεων του ενωσιακού κλάδου παραγωγής αυξήθηκε κατά 18 % κατά την υπό εξέταση περίοδο. Συγχρόνως, η αξία των πωλήσεων αυξήθηκε κατά 78 %, με σημαντικές αυξήσεις που πραγματοποιούνται το 2007 και, κατά την ΠΕΕ, ως αποτέλεσμα της αυξανόμενης ζήτησης στην αγορά πυριτίου. Ωστόσο, το μερίδιο αγοράς του ενωσιακού κλάδου παραγωγής μειώθηκε κατά δύο ποσοστιαίες μονάδες κατά την ΠΕΕ. Η μείωση στο μερίδιο αγοράς του ενωσιακού κλάδου παραγωγής καθώς επίσης και η μείωση στη χρησιμοποίηση της παραγωγικής ικανότητάς του κατά τη διάρκεια της υπό εξέταση περιόδου όπως αναφέρεται στην αιτιολογική σκέψη (99), έδειξαν ότι ο κλάδος παραγωγής της Ένωσης δεν κατόρθωσε να εκμεταλλευθεί πλήρως την αυξημένη ζήτηση και κατανάλωση στην αγορά πυριτίου, από την άποψη του μεριδίου αγοράς ειδικότερα. (102) Οι τιμές πώλησης μονάδας του ενωσιακού κλάδου παραγωγής αυξήθηκαν αισθητά κατά το 2007 και κατά την ΠΕΕ, καθόσον υπήρξε έντονη ζήτηση στην αγορά πυριτίου κατά τη διάρκεια αυτών των δύο ετών που οδήγησε σε εξαιρετικά υψηλές τιμές. Στη διάρκεια όλης της εξεταζόμενης περιόδου, ο μέσος όρος τιμών του ενωσιακού κλάδου παραγωγής αυξήθηκε κατά 50 %. Η ουσιαστική αύξηση στις τιμές πώλησης που συνδυάστηκε με χαμηλότερη αύξηση στο κόστος παραγωγής διαδραμάτισε σημαντικό ρόλο στην αξιοσημείωτη βελτίωση της οικονομικής κατάστασης του ενωσιακού κλάδου παραγωγής. 5.4. Παράγοντες που επηρεάζουν τις τιμές στην Ένωση (103) Η υψηλή ζήτηση καθ’ όλη τη διάρκεια της εξεταζόμενης περιόδου οδήγησε σε σημαντική αύξηση στις τιμές. Τα επίπεδα των τιμών εισαγωγών από τρίτες χώρες, συμπεριλαμβανομένης της ΛΔΚ, ακολούθησαν την ίδια αυξητική τάση με τις τιμές του ενωσιακού κλάδου παραγωγής. (104) Κατά τη διάρκεια της υπό εξέταση περιόδου το μέσο μοναδιαίο κόστος παραγωγής αυξήθηκε κατά 21 %, ενώ η αντίστοιχη αύξηση στη μέση τιμή πώλησης μονάδας ήταν 50 %. 5.5. Απασχόληση, παραγωγικότητα και μισθοί Πίνακας 10 Απασχόληση 2005 2006 2007 ΠΕΕ Δείκτης 100 93 91 100 Τάση από έτος σε έτος - -7 % -2 % 9 % Πηγή: Επαληθευμένες απαντήσεις του ενωσιακού κλάδου παραγωγής στο ερωτηματολόγιο Πίνακας 11 Παραγωγικότητα 2005 2006 2007 ΠΕΕ Δείκτης 100 101 119 108 Τάση από έτος σε έτος - 1 % 18 % -11 % Πηγή: Επαληθευμένες απαντήσεις του ενωσιακού κλάδου παραγωγής στο ερωτηματολόγιο Πίνακας 12 Αμοιβές (ευρώ/εργαζόμενο) 2005 2006 2007 ΠΕΕ Δείκτης 100 94 107 117 Τάση από έτος σε έτος - -6 % 13 % 10 % Πηγή: Επαληθευμένες απαντήσεις του ενωσιακού κλάδου παραγωγής στο ερωτηματολόγιο (105) Η απασχόληση παρέμεινε γενικά σταθερή κατά τη διάρκεια της εξεταζόμενης περιόδου, ενώ ο μέσος όρος των μισθών αυξήθηκε κατά 17 %. Η παραγωγικότητα αυξήθηκε κατά 8 % κατά τη διάρκεια της ίδιας περιόδου ως αποτέλεσμα της αύξησης του όγκου παραγωγής. 5.6. Αποδοτικότητα Πίνακας 13 Αποδοτικότητα 2005 2006 2007 ΠΕΕ Δείκτης 100 161 389 671 Τάση από έτος σε έτος - 61 % 228 % 282 % Πηγή: Επαληθευμένες απαντήσεις του ενωσιακού κλάδου παραγωγής στο ερωτηματολόγιο (106) Η αποδοτικότητα του ενωσιακού κλάδου παραγωγής σχεδόν εξαπλασιάστηκε από το 2005 έως την ΠΕΕ και έφθασε σε ένα υψηλό επίπεδο κατά τη διάρκεια της ΠΕΕ. Αυτά τα αυξανόμενα κέρδη το 2007 και κατά την ΠΕΕ προέκυψαν από τις αυξημένες τιμές πώλησης λόγω ισχυρής ζήτησης στην αγορά πυριτίου ως αποτέλεσμα της επικράτησης, εξαιρετικά ευνοϊκών, οικονομικών συνθηκών. Τούτο συνέβη παρά μια αύξηση 21 % στο κόστος παραγωγής κατά τη διάρκεια της περιόδου. 5.7. Επενδύσεις, απόδοση των επενδύσεων και δυνατότητα άντλησης κεφαλαίων Πίνακας 14 Επενδύσεις και απόδοση των επενδύσεων 2005 2006 2007 ΠΕΕ Δείκτης 100 135 310 717 Τάση από έτος σε έτος - 35 % 174 % 408 % ΑΤΕ 7 % 14 % 47 % 96 % Πηγή: Επαληθευμένες απαντήσεις του ενωσιακού κλάδου παραγωγής στο ερωτηματολόγιο (107) Οι επενδύσεις αυξήθηκαν σημαντικά κατά τη διάρκεια της υπό εξέταση περιόδου, ήτοι εξαπλασιάστηκαν, αντιπροσωπεύσουν περίπου το 30 % των επιτευχθέντων κερδών. Ο κλάδος παραγωγής της Ένωσης κατέδειξε τη δέσμευσή του στην αγορά πυριτίου της Ένωσης επενδύοντας στην αύξηση της παραγωγικής ικανότητας είτε με την εγκατάσταση νέων μηχανημάτων είτε με την αναβάθμιση των υπαρχόντων μηχανημάτων. Επιπλέον, επένδυσαν στη μεταλλουργική διαδικασία του πυριτίου υψηλής καθαρότητας για χρήση σε βιομηχανίες ηλιακής ενέργειας. Αυτό το νέο προϊόν έχει πολύ καλές προοπτικές για το μέλλον. (108) Από την έρευνα προέκυψε επίσης ότι η απόδοση των επενδύσεων, δηλαδή το καθαρό πριν από το φόρο κέρδος του προϊόντος, εκφραζόμενο ως ποσοστό της καθαρής λογιστικής αξίας των πάγιων στοιχείων ενεργητικού που διατέθηκαν για το προϊόν, αυξήθηκε σημαντικά στη διάρκεια της υπό εξέταση περιόδου. Από την έρευνα δεν προέκυψαν στοιχεία ότι ο κλάδος παραγωγής της Ένωσης είχε αντιμετωπίσει σοβαρές δυσκολίες στην άντληση κεφαλαίων. 5.8. Ταμειακή ροή Πίνακας 15 Ταμειακή ροή 2005 2006 2007 ΠΕΕ Δείκτης 100 114 348 672 Τάση από έτος σε έτος - 14 % 233 % 325 % Πηγή: Επαληθευμένες απαντήσεις του ενωσιακού κλάδου παραγωγής στο ερωτηματολόγιο (109) Η ταμειακή ροή ακολούθησε παρόμοια θετική τάση, όπως και η αποδοτικότητα, παρουσιάζοντας σημαντική αύξηση στη διάρκεια της υπό εξέταση περιόδου. 5.9. Ανάπτυξη (110) Κατά τη διάρκεια της υπό εξέταση περιόδου, ο κλάδος παραγωγής της Ένωσης δεν κατόρθωσε να εκμεταλλευθεί πλήρως τη σημαντική αύξηση της κατανάλωσης χρησιμοποιώντας το 80 % της παραγωγικής ικανότητάς του και χάνοντας δύο ποσοστιαίες μονάδες από το μερίδιο του της αγοράς. Παρά τα ισχύοντα μέτρα, οι κινεζικές εισαγωγές απορρόφησαν κυρίως την αύξηση στην κατανάλωση με τις τεράστιες ποσότητες που διατέθηκαν υπό το καθεστώς ενεργητικής τελειοποίησης. 5.10. Μέγεθος του περιθωρίου ντάμπινγκ (111) Στη διάρκεια της ΠΕΕ συνεχίστηκαν, παρά τα ισχύοντα μέτρα, σημαντικές πρακτικές ντάμπινγκ αν και σε χαμηλότερα επίπεδα από αυτά που διαπιστώθηκαν στην αρχική έρευνα, βάσει τόσο των στοιχείων που υπέβαλε ο μοναδικός συνεργαζόμενος παραγωγός-εξαγωγέας στον οποίο χορηγήθηκε ΑΜ όσο και των υπολογισμών με βάση τα διαθέσιμα στοιχεία. 5.11. Ανάκαμψη από τις συνέπειες παλαιών πρακτικών ντάμπινγκ (112) Ο κλάδος παραγωγής της Ένωσης, σε ένα θετικό οικονομικό πλαίσιο, κατόρθωσε να ανακάμψει από τις πρακτικές ντάμπινγκ του παρελθόντος, ειδικότερα όσον αφορά τον όγκο πωλήσεων, τις τιμές πωλήσεων και την αποδοτικότητα. Υπενθυμίζεται, εντούτοις, ότι τα περιθώρια ντάμπινγκ παρέμειναν σημαντικά. 5.12. Εξαγωγική δραστηριότητα του ενωσιακού κλάδου παραγωγής Πίνακας 16 Όγκος εξαγωγών του ενωσιακού κλάδου παραγωγής 2005 2006 2007 ΠΕΕ Δείκτης 100 72 168 27 Τάση από έτος σε έτος - -28 % 96 % - 141 % Πηγή: Επαληθευμένες απαντήσεις του ενωσιακού κλάδου παραγωγής στο ερωτηματολόγιο (113) Οι εξαγωγές πυριτίου από τον ενωσιακό κλάδο παραγωγής μειώθηκαν περισσότερο από το ήμισυ, κατά τη διάρκεια της υπό εξέταση περιόδου, κυρίως κατά την ΠΕ. Ενώ, με συγκριτικούς όρους, αυτή η πτώση θα μπορούσε να φανεί πολύ σημαντική, σε απόλυτες τιμές είναι λιγότερο σημαντική, δεδομένου ότι ο κλάδος παραγωγής της Ένωσης δεν είναι προσανατολισμένος στις εξαγωγές. Οι παραγωγοί της Ένωσης είναι έντονα προσηλωμένοι στην αγορά της Ένωσης. Θα πρέπει να σημειωθεί, εντούτοις, ότι μερικοί από τους παραγωγούς της Ένωσης κατέχουν επιχειρήσεις εκτός της Ένωσης παράγοντας και πωλώντας σε αυτές τις αγορές, μειώνοντας κατά συνέπεια την ανάγκη για εξαγωγές από την Ένωση. 5.13. Συμπέρασμα για την κατάσταση του ενωσιακού κλάδου παραγωγής (114) Τα μέτρα αντιντάμπινγκ είχαν σαφώς θετικό αντίκτυπο στην κατάσταση του ενωσιακού κλάδου παραγωγής. Κατά τη διάρκεια της υπό εξέταση περιόδου, όλοι οι κύριοι δείκτες ζημίας, όπως η παραγωγή, η παραγωγικότητα, τα αποθέματα, ο όγκος πωλήσεων, οι τιμές πωλήσεων, οι επενδύσεις, η κερδοφορία και οι ταμειακές ροές, παρουσίασαν θετικές εξελίξεις. Το κέρδος που επετεύχθη στη διάρκεια της ΠΕΕ αντικατοπτρίζει το γεγονός ότι αυτό συνέβη κατά τη διάρκεια μιας εξαιρετικά ευνοϊκής περιόδου στον οικονομικό κύκλο. (115) Όσον αφορά στο μερίδιο αγοράς του ενωσιακού κλάδου παραγωγής, η παραμικρή φθίνουσα τάση μπορεί να θεωρηθεί ότι αναφέρει τη ζημία υπό την έννοια ότι, παρά τη διαθέσιμη παραγωγική ικανότητα, ο κλάδος παραγωγής της Ένωσης δεν κατόρθωσε να εκμεταλλευθεί την αυξημένη κατανάλωση. (116) Συμπερασματικά, ο κλάδος παραγωγής της Ένωσης, λαμβανομένης υπόψη της θετικής εξέλιξης των δεικτών που τον αφορούν, θεωρείται ότι δεν υπέστη υλική ζημία κατά την υπό εξέταση περίοδο. Ως εκ τούτου, εξετάστηκε αν υπάρχει η πιθανότητα επανάληψης του ντάμπινγκ, αν λήξουν τα μέτρα. Ζ. ΠΙΘΑΝΟΤΗΤΑ ΕΠΑΝΑΛΗΨΗΣ ΤΗΣ ΖΗΜΙΑΣ 1. Περίληψη της ανάλυσης σχετικά με την πιθανότητα συνέχισης του ντάμπινγκ και επανάληψης του ζημιογόνου ντάμπινγκ (117) Υπενθυμίζεται ότι παρά τα ισχύοντα μέτρα, οι κινεζικές εισαγωγές αυξήθηκαν αισθητά και απορρόφησαν το σημαντικότερο μέρος του μεριδίου της αγοράς που χάθηκε από τις εισαγωγές από τρίτες χώρες. Οι παραγωγοί-εξαγωγείς στη ΛΔΚ συνέχισαν την πρακτική ντάμπινγκ σε σημαντικά επίπεδα. Βάσει αυτού, δεν υπάρχει κανένας λόγος να θεωρηθεί ότι οι Κινέζοι δεν θα συνεχίσουν την άσκηση ντάμπινγκ. Επιπλέον, κατά τη διάρκεια της ΠΕΕ, εάν δεν είχαν ληφθεί μέτρα, οι κινεζικές τιμές εισαγωγών των ποσοτήτων που προορίζονταν για την ελεύθερη κυκλοφορία θα ήταν χαμηλότερες εκείνων του ενωσιακού κλάδου παραγωγής κατά 12 %. (118) Σημειώνεται επίσης ότι κατά το 2007, μετά από διαδικασία καταπολέμησης της καταστρατήγησης, τα μέτρα επεκτάθηκαν στις εισαγωγές πυριτίου που αποστέλλονται από τη Δημοκρατία της Κορέας, είτε δηλώνονται ως καταγωγής της Δημοκρατίας της Κορέας είτε όχι. Η επέκταση των μέτρων είχε θετική επίδραση καθώς οι εισαγωγές πυριτίου από τη Δημοκρατία της Κορέας έπεσαν αισθητά. (119) Η έρευνα έδειξε ότι οι κινέζοι παραγωγοί είχαν σημαντικές εφεδρικές παραγωγικές ικανότητες κατά τη διάρκεια της ΠΕΕ, ήτοι περίπου 540 000 τόνους. Παρά την αναμενόμενη αύξηση της ζήτησης στη ΛΔΚ, η πλεονάζουσα παραγωγική ικανότητα, όπως εξηγείται στην αιτιολογική σκέψη (74), αναμένεται να συνεχίσει να υπάρχει κατά τα ερχόμενα έτη. (120) Όπως αναφέρθηκε ενωρίτερα, η αγορά της Ένωσης είναι μια σημαντική διέξοδος για τη ΛΔΚ, αφότου η άλλη σημαντική αγορά εξαγωγών, οι ΗΠΑ, έλαβε υψηλά μέτρα αντιντάμπινγκ έναντι της ΛΔΚ και, επομένως, κατέστη σχεδόν απρόσιτη για τις κινεζικές εξαγωγές. (121) Διαπιστώθηκε ότι οι κινεζικές τιμές εισαγωγών είναι χαμηλότερες από τις τιμές εισαγωγών τρίτων χωρών κατά 15 % κατά μέσον όρο και μόνο κατά τη διάρκεια της ΠΕΕ ήταν υψηλότερες κατά 5 %. Λαμβάνοντας υπόψη το ενδιαφέρον των κινεζικών παραγωγών-εξαγωγέων για την αγορά της Ένωσης, αναμένεται ότι, εάν τα μέτρα καταργηθούν, ένας τεράστιος όγκος εξαγωγών σε τιμές χαμηλότερες των εξαγωγών τρίτων χωρών θα κατευθυνόταν στην αγορά της Ένωσης, με αποτέλεσμα τη μεγάλη συμπίεση συνολικά των τιμών. (122) Η Eusmet ισχυρίστηκε ότι το 56 % του μεριδίου αγοράς που κατέχουν οι εισαγωγές από τρίτες χώρες σε σύγκριση με το σχετικά χαμηλό μερίδιο αγοράς που κατέχουν οι κινεζικές εισαγωγές, θα είχε αποφασιστικότερο αντίκτυπο στο μερίδιο αγοράς των παραγωγών της Ένωσης κατά την ΠΕΕ, ιδίως δεδομένου ότι οι εισαγωγές από τρίτες χώρες ήταν κατά 5 % χαμηλότερες από ό,τι οι κινεζικές. Σχετικά με αυτό, διαπιστώθηκε ότι, παρά το γεγονός ότι οι τιμές των εισαγωγών από τρίτες χώρες κατά την ΠΕΕ ήταν κατά 5 % χαμηλότερες από εκείνες των εισαγωγών από την ΛΔΚ, το μερίδιο αγοράς των πρώτων εισαγωγών έπεσε κατά 4 % μεταξύ 2007 και της RIP σε σύγκριση με άνοδο στο μερίδιο αγοράς των εισαγωγών από την ΛΔΚ κατά 34 % (βλέπε πίνακες 2 και 3 ανωτέρω). Κατά την ίδια περίοδο, το μερίδιο αγοράς του ενωσιακού κλάδου παραγωγής παρέμεινε σταθερό. Κάτω από αυτές τις συνθήκες, δεν μπορεί να συναχθεί το συμπέρασμα ότι οι εισαγωγές από τρίτες χώρες είχαν αποφασιστικό αντίκτυπο στο μερίδιο αγοράς του ενωσιακού κλάδου παραγωγής κατά την ΠΕΕ. (123) Προβλήθηκε ο ισχυρισμός ότι η Επιτροπή δεν έλαβε υπόψη την πιθανή αύξηση του κόστους παραγωγής, ειδικότερα λόγω του υψηλού κόστους της ηλεκτρικής ενέργειας, των ελλείψεων στην προμήθεια ηλεκτρικού ρεύματος, του αυξημένου επενδυτικού κόστους, του υψηλού πληθωρισμού, της ανόδου των τιμών των πρώτων υλών και του κόστους των διεθνών μεταφορών, κατά την εκτίμηση της πιθανής εξέλιξης των τιμών των κινεζικών εξαγωγών. Ακόμη και αν το κόστος ηλεκτρικής ενέργειας αυξηθεί στην Κίνα, αυτό δεν αποτελεί το μόνο σημαντικό στοιχείο κόστους. Περαιτέρω, δεν παρασχέθηκαν ενδείξεις αναφορικά με την έκταση της εν λόγω αύξησης και τον ακριβή της αντίκτυπο στο συνολικό κόστος και τις προκύπτουσες τιμές πώλησης. Όσον αφορά τα λοιπά στοιχεία, αυτά είναι είτε καθαρά υποθετικά και/ή δεν ήταν επαρκώς τεκμηριωμένα ή ποσοτικά εκφρασμένα ώστε να εξαχθεί οιοδήποτε αξιόλογο συμπέρασμα από αυτά. Θα πρέπει επίσης να σημειωθεί ότι είναι εσφαλμένη η υπόθεση ότι οι τιμές εξαγωγής βασίζονται κατ’ ανάγκην στο ύψος του κόστους παραγωγής, δεδομένου ότι διάφοροι άλλοι παράγοντες δύνανται επίσης να έχουν επίδραση στο επίπεδο των τιμών, όπως οι κυβερνητικές πολιτικές ή θέματα προσφοράς και ζήτησης. (124) Επίσης, διαπιστώθηκε ότι στις αγορές τρίτων χωρών όπου δεν ισχύουν δασμοί αντιντάμπινγκ, οι κινεζικές τιμές εξαγωγής κατά τη διάρκεια της ΠΕΕ βρισκόταν σε επίπεδα χαμηλότερα από εκείνα στην Ένωση. (125) Επομένως, συνάγεται το συμπέρασμα ότι το ντάμπινγκ συνεχίστηκε και υπάρχει πιθανότητα αύξησης του όγκου των εισαγωγών με άσκηση ντάμπινγκ, γεγονός που θα ασκήσει πτωτική πίεση στις τιμές στην Ένωση, τουλάχιστον βραχυπρόθεσμα, αν καταργηθούν τα μέτρα. Με βάση τα ανωτέρω, δεν υπάρχει κανένας λόγος να θεωρηθεί ότι οι τιμές της ΛΔΚ θα αυξηθούν. Συνεπώς, υπάρχει πιθανότητα επανάληψης της ζημίας, δεδομένου ότι αυτό θα είχε δυσμενείς επιπτώσεις στην αποδοτικότητα του ενωσιακού κλάδου παραγωγής καθώς επίσης και στην οικονομική ανάκαμψή του που παρατηρήθηκαν κατά τη διάρκεια της ΠΕΕ. 2. Αντίκτυπος των εισαγωγών που αποτελούν αντικείμενο ντάμπινγκ στον κλάδο παραγωγής της Ένωσης - Ενδείξεις και πιθανή εξέλιξη στη διάρκεια της περιόδου μετά την ΠΕΕ (126) Κατά τη διάρκεια μιας περιόδου αυξανόμενης κατανάλωσης, το μερίδιο αγοράς του ενωσιακού κλάδου παραγωγής και το μερίδιο αγοράς των εισαγωγών από τρίτες χώρες μειώθηκαν, ενώ το μερίδιο αγοράς των κινεζικών εισαγωγών αυξήθηκε σημαντικά. Λαμβάνοντας υπόψη αυτούς τους μεικτούς δείκτες (δηλαδή γενική ανάκαμψη του ενωσιακού κλάδου παραγωγής, αλλά απώλεια μεριδίου αγοράς) και το γεγονός ότι η ΠΕΕ ήταν μια εξαιρετικά ευνοϊκή περίοδος στον οικονομικό κύκλο, εξετάστηκαν οι μετά την ΠΕΕ εξελίξεις προκειμένου να αποκτηθεί μια σαφέστερη εικόνα των πιθανών μελλοντικών τάσεων. Επίσης, υπενθυμίζεται ότι η πιθανότητα επανάληψης της ζημίας που προκάλεσε η καθοδική πίεση στις τιμές ενδέχεται επίσης να ενταθεί από την εξέλιξη της παγκόσμιας οικονομίας και τις επιδράσεις της στη ζήτηση και στην κατανάλωση. (127) Με βάση τα διορθωμένα στοιχεία της Eurostat και τις πληροφορίες που παρασχέθηκαν από τον κλάδο παραγωγής της Ένωσης για την αύξηση των όγκων και των τιμών πωλήσεων στην Ένωση, για την περίοδο από τον Ιανουάριο του 2009 έως τον Σεπτέμβριο του 2009, θα μπορούσε να παρατηρηθεί μια σαφής και συνεχής προς τα κάτω τάση στον όγκο πωλήσεων του ενωσιακού κλάδου παραγωγής στην αγορά της Ένωσης. Ο όγκος πωλήσεων ανήλθε στο 52 % της ποσότητας που πωλήθηκε τους αντίστοιχους εννέα μήνες του 2008, αν και οι μέσοι όροι των τιμών πώλησης παρέμειναν στο ίδιο επίπεδο, όπως το 2008, λόγω μακροπρόθεσμων συμβάσεων και περικοπών στην παραγωγή. (128) Όσον αφορά την αποδοτικότητα του ενωσιακού κλάδου παραγωγής, η αρνητική εξέλιξη υπήρξε σημαντική. Τα επίπεδα κέρδους συρρικνώνονται συνεχώς και έπεσαν σε χαμηλά επίπεδα και ακόμη και κάτω από το κέρδος-στόχο, της τάξης του 6,5 % που τέθηκε κατά τη διάρκεια της αρχικής έρευνας. (129) Διαπιστώνεται ότι λόγω της παγκόσμιας οικονομικής κρίσης, η ζήτηση στην Ένωση μειώθηκε σημαντικά. Αυτό άσκησε αρνητική επίδραση στους όγκους πωλήσεων και την αποδοτικότητα στην αγορά της Ένωσης. Η οικονομική κατάσταση του ενωσιακού κλάδου παραγωγής επιδεινώθηκε, καθιστώντας τον εν λόγω κλάδο πιο ευάλωτο. Κάτω από αυτές τις περιστάσεις, ο κλάδος παραγωγής της Ένωσης δεν θα είναι σε θέση να υπερβεί τον αρνητικό αντίκτυπο των αυξημένων εισαγωγών που αποτελούν αντικείμενο ντάμπινγκ από την ΛΔΚ. Αυτή η κατάσταση είναι πιθανό να επιδεινωθεί περαιτέρω λόγω της πίεσης που προέρχεται από τις εν λόγω εισαγωγές. (130) Οι κινεζικές εισαγωγές μειώθηκαν τόσο από την άποψη των όγκων όσο και των τιμών με τους πρώτους να είναι ουσιαστικότεροι. Από την άποψη των τιμών οι κινεζικές τιμές εισαγωγών μειώθηκαν περισσότερο απ’ ότι οι τιμές του ενωσιακού κλάδου παραγωγής (8 % έναντι 2 % αντίστοιχα). Δεν διαπιστώθηκε καμία περικοπή τιμών ή πώληση σε χαμηλότερες τιμές για τη μετά ΠΕΕ περίοδο. Εντούτοις, εάν τα μέτρα δεν ήταν σε ισχύ, οι κινεζικές τιμές εισαγωγής θα ήταν χαμηλότερες εκείνων του ενωσιακού κλάδου παραγωγής κατά 3 % και οι τιμές πώλησης θα ήταν φθηνότερες κατά 11 %. Επιπλέον, διαπιστώθηκε ότι, εάν τα μέτρα δεν υπήρχαν, οι τιμές εισαγωγής των ποσοτήτων που προορίζονταν για την ελεύθερη αγορά θα ήταν χαμηλότερες εκείνων του ενωσιακού κλάδου παραγωγής κατά 22 % και οι τιμές πώλησης θα ήταν χαμηλότερες μέχρι 38 %. (131) Επίσης διαπιστώθηκε ότι οι κινεζικές τιμές εξαγωγής στις αγορές τρίτων χωρών που δεν προστατεύονται από δασμούς αντιντάμπινγκ ήταν σε πολύ χαμηλότερα επίπεδα από εκείνες στην Ένωση έναντι εκείνων που διαπιστώθηκαν κατά τη διάρκεια της ΠΕΕ, όπως αναφέρεται στην αιτιολογική σκέψη 123. Αυτό δείχνει ότι σε περιόδους οικονομικής κάμψης αυξάνεται η προς τα κάτω πίεση στις τιμές. (132) Βάσει των ανωτέρω και λόγω της σαφούς καθοδικής τάσης της χρηματοπιστωτικής κατάστασης του ενωσιακού κλάδου παραγωγής, συνάγεται το συμπέρασμα ότι η επανάληψη της ζημίας είναι πιθανή αν επιτραπεί να παύσουν να ισχύουν τα μέτρα. 3. Συμπέρασμα για την πιθανότητα επανάληψης της ζημίας (133) Θεωρείται ότι εάν καταργηθούν τα μέτρα, θα υπάρχει πιθανότητα σημαντικής αύξησης στις εισαγωγές από τη ΛΔΚ που αποτελούν αντικείμενο ντάμπινγκ στην Ένωση, με προς τα κάτω πίεση στις τιμές. Μια τέτοια κατάσταση θα έθετε σε κίνδυνο όχι μόνο τις σημαντικές επενδύσεις που γίνονται από τον κλάδο παραγωγής της Ένωσης για να αναπτύξει και να αναβαθμίσει την παραγωγή του αλλά και την ανάπτυξη μιας νέας παραγωγής για ηλιακό πυρίτιο, που αποτελεί μια μελλοντική αγορά. Επιπλέον, η πιθανότητα επανάληψης της ζημίας μεγεθύνεται από την πρόσφατη οικονομική κάμψη. Η. ΣΥΜΦΕΡΟΝ ΤΗΣ ΕΝΩΣΗΣ 1. Προκαταρκτική παρατήρηση (134) Σύμφωνα με το άρθρο 21 του βασικού κανονισμού, εξετάστηκε αν η παράταση των ισχυόντων μέτρων αντιντάμπινγκ θα ήταν αντίθετη προς το συμφέρον της Ένωσης συνολικά. Ο προσδιορισμός του συμφέροντος της Ένωσης βασίστηκε σε εκτίμηση του συμφέροντος όλων των εμπλεκομένων φορέων, δηλαδή, του ενωσιακού κλάδου παραγωγής, των εισαγωγέων/εμπόρων και των χρηστών του υπό εξέταση προϊόντος. (135) Υπενθυμίζεται ότι, στις προηγούμενες έρευνες, είχε θεωρηθεί ότι η θέσπιση μέτρων δεν αντίκειται στο συμφέρον της Ένωσης. Επιπλέον, επειδή η παρούσα έρευνα αποτελεί επανεξέταση ενόψει της λήξης, απαιτεί την ανάλυση μιας κατάστασης στην οποία έχουν ήδη εφαρμοσθεί μέτρα αντιντάμπινγκ και την αξιολόγηση των ενδεχόμενων αθέμιτων αρνητικών επιπτώσεων που θα είχαν στα ενδιαφερόμενα μέρη, τα ισχύοντα μέτρα αντιντάμπινγκ. (136) Με βάση τα στοιχεία αυτά εξετάστηκε αν υπάρχουν επιτακτικοί λόγοι που θα οδηγούσαν στο συμπέρασμα ότι, στη συγκεκριμένη αυτή περίπτωση, η διατήρηση των μέτρων δεν είναι προς το συμφέρον της Ένωσης, ανεξάρτητα από τα παραπάνω συμπεράσματα σχετικά με την πιθανότητα συνέχισης της πρακτικής ντάμπινγκ και επανάληψης της ζημίας. 2. Συμφέρον του ενωσιακού κλάδου παραγωγής (137) Υπενθυμίζεται ότι τα υψηλά περιθώρια κέρδους που επιτεύχθηκαν το 2007 και κατά την ΠΕΕ, ήταν το αποτέλεσμα της αύξησης στις τιμές πώλησης. Αυτός ο παράγοντας δεν αναμενόταν να συνεχισθεί κατά τα επόμενα έτη. (138) Ο κλάδος παραγωγής της Ένωσης αποδείχθηκε βιώσιμος και ικανός να προσαρμοσθεί στις μεταβαλλόμενες συνθήκες της αγοράς. Αυτό επιβεβαιώθηκε ειδικότερα από τη θετική ανάπτυξη όλων των κύριων δεικτών ζημίας κατά τη διάρκεια της υπό εξέταση περιόδου. Η συνέχιση των μέτρων από την τελευταία επανεξέταση ενόψει της λήξης, είχε συμβάλει στην αποκατάσταση της οικονομικής κατάστασης του ενωσιακού κλάδου παραγωγής, και ειδικότερα των επιπέδων τιμών στην αγορά της Ένωσης. (139) Κατά τη διάρκεια της υπό εξέταση περιόδου, ο κλάδος παραγωγής της Ένωσης κατέδειξε τη δέσμευσή του στην αγορά πυριτίου της Ένωσης και βελτίωσε σημαντικά την αποδοτικότητά του. Ο κλάδος παραγωγής της Ένωσης προέβη σε ουσιαστικές επενδύσεις όχι μόνο για την αύξηση της παραγωγικής ικανότητάς του αλλά και για την ανάπτυξη της έρευνας και της τεχνολογίας στη μεταλλουργική διεργασία για την παραγωγή πυριτίου υψηλής καθαρότητας για τον κλάδο της ηλιακής ενέργειας. (140) Η αγορά πυριτίου για ηλιακές χρήσεις είναι μια νέα αγορά με άριστες μελλοντικές προοπτικές λόγω της αναμενόμενης αύξησης στη χρήση της ηλιακής ενέργειας κατά τα ερχόμενα έτη. Είναι, επομένως, ζωτικής σημασίας για τον ενωσιακό κλάδο παραγωγής να συμμετέχει σε αυτή τη νέα αγορά. Ως προς τούτο, δύο από τους παραγωγούς της Ένωσης σχεδιάζουν να κατασκευάσουν δύο νέες εγκαταστάσεις για παραγωγή ηλιακού πυριτίου στην Ένωση για να καλύψουν μέρος των αναγκών της ενωσιακής αγοράς. Θα πρέπει να σημειωθεί ότι οι επενδύσεις που γίνονται σ’ αυτήν τη νέα εξειδικευμένη αγορά, εξαρτώνται σε υψηλό βαθμό από την ύπαρξη της παραδοσιακής παραγωγής πυριτίου στην ΕΕ που είναι η κύρια πρώτη ύλη που χρησιμοποιείται για την παραγωγή του ηλιακού πυριτίου. (141) Επιπλέον, ένας από τους παραγωγούς της Ένωσης έχει αναγγείλει τα σχέδιά του για επένδυση σε νέες εγκαταστάσεις στη ΛΔΚ για να καλύψει τις αναμενόμενες αυξημένες ανάγκες της κινεζικής αγοράς, τόσο σε παραδοσιακό όσο και σε ηλιακό πυρίτιο. (142) Όπως προαναφέρθηκε, εάν τα μέτρα καταργηθούν ο κίνδυνος επανάληψης της ζημίας είναι πολύ πιθανός και οι πρόσφατες επενδύσεις που πραγματοποιήθηκαν από τον κλάδο παραγωγής της Ένωσης θα τεθούν σε κίνδυνο. Είναι, επομένως, προς το συμφέρον του ενωσιακού κλάδου παραγωγής η διατήρηση των μέτρων κατά των εισαγωγών από τη ΛΔΚ που αποτελούν αντικείμενο ντάμπινγκ. 3. Συμφέροντα των μη συνδεδεμένων εισαγωγέων/εμπόρων (143) Η Επιτροπή απέστειλε ερωτηματολόγια σε όλους τους γνωστούς μη συνδεδεμένους εισαγωγείς/εμπόρους. Απαντήσεις παραλήφθηκαν από δύο μη συνδεδεμένους εισαγωγείς, που ήταν επίσης χρήστες του εν λόγω προϊόντος. Τα σχόλια αυτών των επιχειρήσεων εξετάζονται στο πλαίσιο του τμήματος για τα συμφέροντα των χρηστών κατωτέρω. Ένας εισαγωγέας-έμπορος αναγγέλθηκε αλλά δεν απάντησε στο ερωτηματολόγιο. (144) Λαμβάνοντας υπόψη ότι, εκτός από τον εφοδιασμό από τη ΛΔΚ, οι εισαγωγείς έχουν επίσης πρόσβαση για ανεφοδιασμό σε πυρίτιο, τόσο σε παραγωγούς της Ένωσης όσο και σε πηγές τρίτων χωρών χωρίς δασμούς αντιντάμπινγκ, όπως η Νορβηγία και η Βραζιλία, οι οποίοι κατέχουν περισσότερο από 56 % του μεριδίου αγοράς της Ένωσης, θεωρείται ότι ο ανταγωνισμός στην αγορά της Ένωσης είναι εξασφαλισμένος. (145) Βάσει των ανωτέρω και λαμβάνοντας υπόψη την έλλειψη συνεργασίας από οποιοδήποτε έμπορο ή οποιασδήποτε ένδειξης περί του αντιθέτου, συνήχθη το συμπέρασμα ότι τα ισχύοντα μέτρα δεν είχαν καμία αξιόλογη αρνητική επίπτωση στην οικονομική κατάστασή τους και ότι η συνέχιση των μέτρων δεν πρόκειται να έχει επιπτώσεις στους εισαγωγείς. 4. Συμφέροντα των χρηστών (146) Υπενθυμίζεται ότι η Eusmet, κατέθεσε την τρέχουσα ενδιάμεση επανεξέταση που περιορίστηκε στην πρακτική ντάμπινγκ. Η Επιτροπή απέστειλε ερωτηματολόγια σε όλους τους γνωστούς μη συνδεδεμένους χρήστες και τις ενώσεις τους. Δώδεκα χρήστες συνεργάστηκαν στην έρευνα, ορισμένοι από τους οποίους είναι οι κύριοι εισαγωγείς κινεζικού πυριτίου που διατίθεται υπό το καθεστώς ενεργητικής τελειοποίησης. Επιπλέον, άλλη μια ένωση χρηστών συνεργάστηκε με την υποβολή σχολίων. (147) Οι κύριοι βιομηχανικοί χρήστες πυριτίου στην Ένωση είναι οι χημικές βιομηχανίες και οι βιομηχανίες αλουμινίου που αντιπροσωπεύουν 60 % και 40 % της κατανάλωσης της Ένωσης, αντίστοιχα. (148) Για τη χημική βιομηχανία, το πυρίτιο αποτελεί την κύρια πρώτη ύλη για την παραγωγή τόσο των δύο σιλικόνων που χρησιμοποιούνται σε μεγάλο αριθμό εφαρμογών, ειδικότερα στην αυτοκινητοβιομηχανία και τον κλάδο των κατασκευών, όσο και του πολυπυρίτιου που χρησιμοποιείται στις βιομηχανίες ηλεκτρονικών και ηλιακής ενέργειας. Η αναλογία του πυριτίου στο κόστος παραγωγής των διαφόρων τύπων σιλικόνων και πολυσιλικόνων κυμαίνεται από 2 % έως 35 % ανάλογα με τη μέθοδο παραγωγής του κάθε τύπου κατάντη προϊόντος. Κατά μέσον όρο, εντούτοις, η αναλογία πυριτίου στο συνολικό κόστος παραγωγής σιλικόνη κυμαίνεται μεταξύ 11 και 21 %, ενώ για τις πολυσιλικόνες κυμαίνεται μεταξύ 2 % και 10 %. Με έναν δασμό αντιντάμπινγκ ύψους 19 %, ο αντίκτυπος στο κόστος παραγωγής των χρηστών του χημικού τομέα που αντλούν το σύνολο των προμηθειών τους πυριτίου από την ΛΔΚ εκτιμάται μεταξύ 2 % και 4 %. Για τους υπόλοιπους χρήστες, ο αντίκτυπος θα είναι μικρότερος. (149) Μερικές από τις εταιρείες του χημικού κλάδου που συνεργάστηκαν στην έρευνα ήταν οι σημαντικότεροι εισαγωγείς κινεζικού πυριτίου που τέθηκε κάτω από το καθεστώς ενεργητικής τελειοποίησης και, κατά συνέπεια, χωρίς δασμούς αντιντάμπινγκ. Εντούτοις, υποστήριξαν ότι δεν θα μπορούσαν να απορροφήσουν τον δασμό ή να τον μετακυλήσουν στους πελάτες τους και ότι το καθεστώς ενεργητικής τελειοποίησης δεν αφαίρεσε την επιβάρυνση που δημιουργήθηκε από τα ισχύοντα μέτρα δεδομένου ότι έπρεπε να αφιερώσουν σημαντικούς πόρους σε βαριές τελωνειακές και άλλες διοικητικές διαδικασίες. Επιπλέον, ανέφεραν ότι αναγκάστηκαν να επενδύσουν σε νέες εγκαταστάσεις στη ΛΔΚ προκειμένου να είναι κοντά στην πηγή φθηνών πρώτων υλών και να γίνουν ανταγωνιστικότεροι στην ασιατική αγορά. (150) Για τη βιομηχανία αλουμινίου, το πυρίτιο είναι επίσης μια σημαντική πρώτη ύλη για την παραγωγή κραμάτων χύτευσης από εγκαταστάσεις καθαρισμού αλουμινίου. Αυτά τα κράματα χρησιμοποιούνται κυρίως από την αυτοκινητοβιομηχανία και τον κατασκευαστικό κλάδο. Το ποσοστό του πυριτίου στο κόστος παραγωγής τους κυμαίνεται από 8 % έως 10 %, ανάλογα με την ποιότητα των παλαιών μετάλλων που χρησιμοποιούνται και τα οποία περιέχουν ήδη πυρίτιο. Οι περισσότερες από τις εγκαταστάσεις καθαρισμού αλουμινίου που συνεργάστηκαν στην έρευνα, αγόρασαν πυρίτιο από άλλες τρίτες χώρες μη υποκείμενες σε δασμούς αντιντάμπινγκ., λόγω του ότι τα προϊόντα τους προορίζονται κυρίως για την ενωσιακή αγορά και δεν μπορούν, επομένως, να κάνουν χρήση του καθεστώτος της ενεργητικής τελειοποίησης. Με ένα δασμό αντιντάμπινγκ 19 %, ο αντίκτυπος στο κόστος παραγωγής των χρηστών του κλάδου αλουμινίου που προμηθεύονται όλο τους το πυρίτιο από την ΛΔΚ εκτιμάται ότι είναι περίπου 2 %. Για άλλους χρήστες του κλάδου αλουμινίου, ο αντίκτυπος θα είναι χαμηλότερος. Η έρευνα έδειξε ότι η αποδοτικότητα των εγκαταστάσεων καθαρισμού αλουμινίου δεν ήταν ιδιαίτερα υψηλή και, κατά συνέπεια, οι αυξήσεις στις τιμές του πυριτίου ασκούν αρνητική επίδραση στα κέρδη τους λόγω του περιορισμένου περιθωρίου τους. (151) Η χημική βιομηχανία απασχολούσε περίπου 14 000 υπαλλήλους και η βιομηχανία αλουμινίου 6 000. Κατά τη διάρκεια της υπό εξέταση περιόδου, η απασχόληση στη χημική βιομηχανία αυξήθηκε κατά 8 %, ενώ στη βιομηχανία αλουμινίου παρέμεινε σταθερή. (152) Όλοι οι χρήστες αντιτάχθηκαν έντονα στη συνέχιση των μέτρων λόγω του ότι τα μέτρα ήταν σε ισχύ για υπερβολικά μεγάλο χρονικό διάστημα, ότι αύξησαν τεχνητά τα επίπεδα τιμών πυριτίου στην αγορά της Ένωσης ανεξάρτητα από την καταγωγή του, και ότι η ο κλάδος παραγωγής της Ένωσης δεν είχε υποστεί ζημιά κατά τη διάρκεια της ΠΕΕ. Εντούτοις, λαμβάνοντας υπόψη το εξαιρετικά υψηλό μερίδιο αγοράς που κατέχουν οι κινέζοι εξαγωγείς όσον αφορά το πυρίτιο που προορίζεται για την ενεργητική τελειοποίηση και τον ανταγωνισμό για το πυρίτιο που προορίζεται για την ελεύθερη κυκλοφορία, αυτή η δήλωση δεν τεκμηριώνεται. Ενώ πράγματι διαπιστώθηκε ότι ως επί το πλείστον ο κλάδος παραγωγής της Ένωσης δεν υπέστη ζημιά, το θέμα της πιθανότητας επανάληψης της ζημιάς πρέπει επίσης να εξετασθεί σε μια επανεξέταση ενόψει λήξης. Όπως αναφέρθηκε προηγουμένως (βλέπε ειδικότερα την αιτιολογική σκέψη 133), διαπιστώθηκε η ύπαρξη τέτοιας πιθανότητα στην εν λόγω περίπτωση. (153) Η Eusmet ισχυρίστηκε ότι υπήρχε έλλειψη πυριτίου κατά την ΠΕΕ στην αγορά της Ένωσης, όπως φάνηκε από τον ισχυρισμό της ότι παραγγελίες ορισμένων από τα μέλη της δεν πραγματοποιήθηκαν από παραγωγούς τρίτων χωρών. Εντούτοις, ο ισχυρισμός αυτός δεν ήταν τεκμηριωμένος. Αξιολογώντας τη διαθέσιμη παραγωγική ικανότητα στην αγορά, η Eusmet έλαβε υπόψη μόνο την παραγωγική ικανότητα των παραγωγών του ενωσιακού κλάδου και όχι τις εισαγωγές από τρίτες χώρες, συμπεριλαμβανομένης της Κίνας, που είχαν τεθεί υπό καθεστώς ενεργητικής τελειοποίησης. Επομένως, διαπιστώνεται τελικά ότι δεν υπήρχε έλλειψη και ότι η ζήτηση στην αγορά μπορούσε να καλυφθεί στη βάση των πωλήσεων του ενωσιακού κλάδου παραγωγής και του όγκου εισαγωγών. (154) Η Eusmet ισχυρίστηκε επίσης ότι ο κλάδος παραγωγής της Ένωσης περιορίζει ηθελημένα την παραγωγή μέσω εποχικών διακοπών λειτουργίας των μονάδων παραγωγής και, επομένως, περιορίζει τις πωλήσεις στην αγορά της Ένωσης ώστε να ελέγχει τις τιμές πώλησης. Ένας παραγωγός της Ένωσης προχώρησε σε περιοδικές διακοπές της παραγωγής αλλά κατά τη διάρκεια των περιόδων αυτών υπήρχε επαρκές απόθεμα για την κάλυψη των αναγκών των πελατών σύμφωνα με τις ισχύουσες μακροπρόθεσμες συμβάσεις τους. Ένας άλλος παραγωγός της Ένωσης είχε κάποιες περικοπές παραγωγής αλλά μόνο μετά την ΠΕΕ και αυτές δεν επαναλήφθηκαν. Επομένως, ο ισχυρισμός της Eusmet ότι οι διακοπές λειτουργίας ήταν σκόπιμες για να υπάρξει έλεγχος των τιμών κρίθηκε αβάσιμη. (155) Είναι κατανοητό ότι οι χρήστες επιθυμούν να έχουν ελεύθερη πρόσβαση σε φθηνές πρώτες ύλες προκειμένου να είναι ανταγωνιστικότεροι. Θεωρούν την ελευθερία του εφοδιασμού ουσιώδη, δεδομένου ότι η απεριόριστη πρόσβαση στο πυρίτιο, κατά την άποψή τους, θα καταστεί σημαντικότερη στο μέλλον λόγω της αναμενόμενης αύξησης της ζήτησης πυριτίου μέχρι το 2013, πράγμα που κατά ένα μεγάλο μέρος θα συνδέεται με τα σχετικά με την ηλιακή ενέργεια προγράμματα. Η Eusmet προέβαλε το επιχείρημα ότι με την αναμενόμενη αυξημένη ζήτηση στην αγορά πυριτίου της Ένωσης κατά τα έτη μέχρι το 2013, η υποτιθέμενη έλλειψη θα αυξηθεί. Εντούτοις, τα αριθμητικά στοιχεία που παρασχέθηκαν και στα οποία στηρίχθηκαν οι υποθέσεις, δείχνουν ότι η κατανάλωση της Ένωσης ακόμη και κατά το 2013 θα βρίσκεται σε χαμηλότερο επίπεδο από εκείνη της υπό εξέταση περιόδου. Επομένως, δεν υφίσταται λόγος να μην καλυφθεί η μελλοντική ζήτηση πυριτίου. Επιπρόσθετα, η ελευθερία της πρόσβασης στην πρώτη ύλη δεν μπορεί από μόνη της να δικαιολογεί την αποδοχή πρακτικών ντάμπινγκ. Ο ανταγωνισμός στην αγορά της Ένωσης απαιτεί ένα ισότιμο πεδίο δραστηριότητας για όλους τους επιχειρηματίες. (156) Οι χημικοί χρήστες επίσης επισήμαναν ότι ο κλάδος παραγωγής της Ένωσης θα παρέμενε μια σημαντική πηγή ανεφοδιασμού ως εγγύηση για τη βραχυπρόθεσμη διαθεσιμότητα του εν λόγω προϊόντος, την αξιοπιστία του ανεφοδιασμού και ένα ποιοτικά ανώτερο προϊόν από το αντίστοιχο κινεζικό. (157) Εντούτοις, η έρευνα έδειξε ότι τα ισχύοντα μέτρα δεν είχαν οποιαδήποτε σημαντικά αρνητικά αποτελέσματα στην επιχείρηση των χρηστών. Ειδικότερα, μερικοί χρήστες στη χημική βιομηχανία αύξησαν αρκετά τις εισαγωγές τους πυριτίου από τη ΛΔΚ, κατά τη διάρκεια της εξεταζόμενης περιόδου, και οι περισσότεροι από αυτούς βρίσκονταν σε υγιή οικονομική κατάσταση. Εν συντομία, θεωρήθηκε ότι, όπως στις προηγούμενες επανεξετάσεις ενόψει λήξης, η συνέχιση των μέτρων δεν θα είχε σημαντικά αρνητική επίπτωση στους βιομηχανικούς χρήστες, υπενθυμίζοντας επίσης ότι το επίπεδο των προτεινόμενων μέτρων πρόκειται να μειωθεί σημαντικά. 5. Συμπέρασμα σχετικά με το συμφέρον της Ένωσης (158) Για τους προαναφερόμενους λόγους, θεωρείται ότι δεν υπάρχουν επιτακτικοί λόγοι για τους οποίους δεν θα πρέπει να παραταθούν τα μέτρα αντιντάμπινγκ. H. ΜΕΤΡΑ ΑΝΤΙΝΤΑΜΠΙΝΓΚ (159) Όλα τα μέρη ενημερώθηκαν για τα ουσιώδη πραγματικά περιστατικά και το σκεπτικό βάσει του οποίου επρόκειτο να προταθεί η διατήρηση της ισχύος των υφιστάμενων μέτρων αλλά σε χαμηλότερο επίπεδο. Επίσης τους δόθηκε χρόνος για να υποβάλουν παρατηρήσεις και επιχειρήματα μετά την κοινοποίηση. Οι σχετικές παρατηρήσεις που υποβλήθηκαν αναλύθηκαν, αλλά δεν οδήγησαν σε μεταβολή των ουσιωδών πραγματικών περιστατικών και του σκεπτικού βάσει των οποίων αποφασίστηκε η διατήρηση των ισχυόντων μέτρων αντιντάμπινγκ. (160) Ως αποτέλεσμα της ενδιάμεσης επανεξέτασης σύμφωνα με το άρθρο 11 παράγραφος 3 και το άρθρο 9 παράγραφος 4 του βασικού κανονισμού, ένας δασμός αντιντάμπινγκ θα επιβληθεί στις εισαγωγές του εν λόγω προϊόντος καταγωγής ΛΔΚ στο επίπεδο του χαμηλότερου περιθωρίου ζημίας στο οποίο βασίστηκαν τα ισχύοντα μέτρα και τα περιθώρια ντάμπινγκ που διαπιστώθηκαν στην παρούσα επανεξέταση. (161) Συνεπώς, τα μέτρα θα ορισθούν στο επίπεδο των διαπιστωθέντων περιθωρίων ντάμπινγκ, δηλαδή σε 16,3 % για τον μόνο όμιλο επιχειρήσεων στον οποίο χορηγήθηκε ΑΜ και σε 19,0 % για όλες τις άλλες επιχειρήσεις. (162) Με βάση τα στοιχεία αυτά, τα μέτρα που επεκτείνονται με τον κανονισμό (ΕΚ) αριθ. 42/2007 (13) στις εισαγωγές του πυριτίου που αποστέλλονται από τη Δημοκρατία της Κορέας, είτε δηλώνονται καταγωγής Δημοκρατίας της Κορέας είτε όχι, μετά από έρευνα που διενεργήθηκε σύμφωνα με το άρθρο 13 του βασικού κανονισμού, θα πρέπει να διατηρηθούν αλλά στα επίπεδα που καθορίζονται στην αιτιολογική σκέψη 161. (163) Οι εξαγωγείς από τη Δημοκρατία της Κορέας που προτίθενται να υποβάλουν αίτημα απαλλαγής από την επέκταση του δασμού αντιντάμπινγκ σύμφωνα με το άρθρο 13 παράγραφος 4 του βασικού κανονισμού, θα πρέπει να συμπληρώσουν ένα ερωτηματολόγιο προκειμένου η Επιτροπή να μπορέσει να εξακριβώσει κατά πόσον η απαλλαγή αυτή είναι δικαιολογημένη. Η απαλλαγή αυτή μπορεί να χορηγηθεί ύστερα από αξιολόγηση της κατάστασης της αγοράς του υπό εξέταση προϊόντος, της παραγωγικής ικανότητας και της χρησιμοποίησης αυτής, των προμηθειών και των πωλήσεων, της πιθανότητας συνέχισης της άσκησης πρακτικών για τις οποίες δεν υφίσταται ικανός αποχρών λόγος ή άλλη οικονομική αιτιολόγηση και των αποδεικτικών στοιχείων για την άσκηση πρακτικής ντάμπινγκ. Η Επιτροπή προβαίνει, κατά κανόνα και σε επιτόπιες επαληθεύσεις. Η αίτηση πρέπει να αποσταλεί στην Επιτροπή συνοδευόμενη από όλες τις σχετικές πληροφορίες, ιδίως από κάθε μεταβολή των δραστηριοτήτων της εταιρείας σε σχέση με την παραγωγή ή τις εξαγωγικές πωλήσεις του υπό εξέταση προϊόντος, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Επιβάλλεται οριστικός δασμός αντιντάμπινγκ στις εισαγωγές πυριτίου, το οποίο υπάγεται στον κωδικό ΣΟ 2804 69 00, καταγωγής Λαϊκής Δημοκρατίας της Κίνας. 2. Ο συντελεστής του οριστικού δασμού αντιντάμπινγκ που εφαρμόζεται στην καθαρή τιμή «ελεύθερο στα σύνορα της Ένωσης», πριν από την επιβολή δασμού, για το προϊόν που περιγράφεται στην παράγραφο 1 και παρασκευάζεται από τις εταιρείες που απαριθμούνται κατωτέρω, καθορίζεται ως εξής: Εταιρεία Δασμός Πρόσθετος κωδικός Taric Datong Jinneng Industrial Silicon Co., Pingwang Industry Garden, Datong, Shanxi 16,3 % A971 Όλες οι άλλες εταιρείες 19 % A999 3. Η επέκταση του οριστικού δασμού αντιντάμπινγκ που επιβάλλεται στις εισαγωγές από «όλες τις άλλες εταιρείες» στη Λαϊκή Δημοκρατία της Κίνας (ήτοι 19,0 %) στις εισαγωγές του προϊόντος που περιγράφεται στην παράγραφο 1, οι οποίες αποστέλλονται από τη Δημοκρατία της Κορέας, είτε δηλώνονται ως καταγωγής Δημοκρατίας της Κορέας είτε όχι, διατηρείται (κωδικός TARIC 2804690010). 4. Εκτός αν άλλως ορίζεται, εφαρμόζονται οι διατάξεις που ισχύουν για τους τελωνειακούς δασμούς. Άρθρο 2 1. Οι αιτήσεις απαλλαγής από τον επεκταθέντα δασμό, ο οποίος αναφέρεται στο άρθρο 1 παράγραφος 3, υποβάλλονται εγγράφως, σε μία από τις επίσημες γλώσσες της Ένωσης και πρέπει να υπογράφονται από πρόσωπο εξουσιοδοτημένο να αντιπροσωπεύει τον αιτούντα. 2. Η αίτηση πρέπει να αποστέλλεται στην ακόλουθη διεύθυνση: European Commission Directorate-General for Trade Directorate B Office: Ν- 105 04/17 1049 Brussels Belgium Φαξ 32 22956505. 3. Σύμφωνα με το άρθρο 13 παράγραφος 4 του κανονισμού (ΕΚ) αριθ. 1225/2009, η Επιτροπή, κατόπιν διαβουλεύσης με τη συμβουλευτική επιτροπή, μπορεί να επιτρέπει, με απόφαση, την απαλλαγή των εισαγωγών, από τον επεκταθέντα δασμό, ο οποίος αναφέρεται στο άρθρο 1 παράγραφος 3, από εταιρείες οι οποίες δεν καταστρατηγούν τα μέτρα αντιντάμπινγκ που επιβάλλονται με τον παρόντα κανονισμό. Άρθρο 3 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης και παραμένει σε ισχύ για περίοδο πέντε ετών. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 25 Μαΐου 2010.

Εμπορικές πράξεις

Εμπορική νομοθεσία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 126/2012 ΤΗΣ ΕΠΙΤΡΟΠΉΣ της 14ης Φεβρουαρίου 2012 για την τροποποίηση του κανονισμού (ΕΚ) αριθ. 889/2008 όσον αφορά τα αποδεικτικά έγγραφα και την τροποποίηση του κανονισμού (ΕΚ) αριθ. 1235/2008 όσον αφορά τους όρους εισαγωγής βιολογικών προϊόντων από τις Ηνωμένες Πολιτείες της Αμερικής (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 834/2007 του Συμβουλίου, της 28ης Ιουνίου 2007, για τη βιολογική παραγωγή και την επισήμανση των βιολογικών προϊόντων και την κατάργηση του κανονισμού (ΕΟΚ) αριθ. 2092/91 (1), και ιδίως το άρθρο 33 παράγραφοι 2 και 3 και το άρθρο 38 στοιχεία γ) και δ), Εκτιμώντας τα ακόλουθα: (1) Το άρθρο 29 παράγραφος 1 του κανονισμού (ΕΚ) αριθ. 834/2007 προβλέπει ότι οι αρχές και οι φορείς ελέγχου παρέχουν αποδεικτικά στοιχεία σε κάθε επιχείρηση η οποία υπόκειται στους ελέγχους τους. (2) Σύμφωνα με το άρθρο 28 παράγραφος 1 του κανονισμού (ΕΚ) αριθ. 834/2007, οι επιχειρήσεις που εξάγουν προϊόντα τα οποία παράγονται σύμφωνα με τους κανόνες παραγωγής του παρόντος κανονισμού πρέπει να υποβάλλουν την επιχείρησή τους στο σύστημα ελέγχου που αναφέρεται στο άρθρο 27 του εν λόγω κανονισμού. (3) Στο πλαίσιο του συστήματος αυτού και λαμβανομένων υπόψη των κανόνων παραγωγής του άρθρου 14 παράγραφος 1 στοιχείο ε) του κανονισμού (ΕΚ) αριθ. 834/2007 και του άρθρου 24 του κανονισμού (ΕΚ) αριθ. 889/2008 της Επιτροπής, της 5ης Σεπτεμβρίου 2008, σχετικά με τη θέσπιση λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου για τη βιολογική παραγωγή και την επισήμανση των βιολογικών προϊόντων όσον αφορά τον βιολογικό τρόπο παραγωγής, την επισήμανση και τον έλεγχο των προϊόντων (2), οι αρχές και οι φορείς ελέγχουν επί του παρόντος τα μητρώα ζώων των επιχειρήσεων, ιδίως όσον αφορά την κτηνιατρική αγωγή και τη χρήση αντιβιοτικών. Με βάση τη συγκεκριμένη εφαρμογή του συστήματος ελέγχου και προς το συμφέρον των παραγωγών ζώων βιολογικής εκτροφής στην Ένωση, κρίνεται σκόπιμο να εξασφαλιστεί η αναγνώριση ορισμένων μεθόδων παραγωγής στις οποίες δεν χρησιμοποιούνται αντιβιοτικά εφόσον η αναγνώριση αυτή ζητείται από την επιχείρηση. Κατάλληλες πληροφορίες απαιτούνται επίσης σχετικά με τα ιδιαίτερα χαρακτηριστικά της μεθόδου παραγωγής, για τη διευκόλυνση της πρόσβασης στην αγορά των Ηνωμένων Πολιτειών της Αμερικής. Τα εν λόγω ιδιαίτερα χαρακτηριστικά θα πρέπει να βεβαιώνονται με συμπληρωματικά αποδεικτικά στοιχεία που προβλέπονται σύμφωνα με το άρθρο 29 του κανονισμού (ΕΚ) αριθ. 834/2007, επιπλέον των αποδεικτικών στοιχείων που αναφέρονται στο άρθρο 68 του κανονισμού (ΕΚ) αριθ. 889/2008. (4) Ορισμένα γεωργικά προϊόντα που έχουν εισαχθεί από τις Ηνωμένες Πολιτείες της Αμερικής διατίθενται επί του παρόντος στην αγορά σύμφωνα με τους μεταβατικούς κανόνες που προβλέπονται στο άρθρο 19 του κανονισμού (ΕΚ) αριθ. 1235/2008 της Επιτροπής, της 8ης Δεκεμβρίου 2008, για τον καθορισμό των λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου όσον αφορά τους όρους εισαγωγής βιολογικών προϊόντων από τρίτες χώρες (3). Οι Ηνωμένες Πολιτείες της Αμερικής υπέβαλαν αίτηση στην Επιτροπή προκειμένου να συμπεριληφθούν στον κατάλογο που προβλέπεται στο άρθρο 7 του κανονισμού (ΕΚ) αριθ. 1235/2008. Υπέβαλαν τις απαιτούμενες πληροφορίες σύμφωνα με τα άρθρα 7 και 8 του εν λόγω κανονισμού. Από την εξέταση των εν λόγω πληροφοριών και τις μετέπειτα συζητήσεις με τις αρχές των Ηνωμένων Πολιτειών της Αμερικής προκύπτει ότι στην εν λόγω χώρα οι κανόνες που διέπουν την παραγωγή και τους ελέγχους των βιολογικών γεωργικών προϊόντων είναι ισοδύναμοι με τους κανόνες που προβλέπονται στον κανονισμό (ΕΚ) αριθ. 834/2007. Η Επιτροπή διενήργησε ικανοποιητικό επιτόπιο έλεγχο των κανόνων παραγωγής και των μέτρων ελέγχου που εφαρμόζονται πράγματι στις Ηνωμένες Πολιτείες της Αμερικής, όπως προβλέπεται στο άρθρο 33 παράγραφος 2 του κανονισμού (ΕΚ) αριθ. 834/2007. Συνεπώς, οι Ηνωμένες Πολιτείες της Αμερικής θα πρέπει να συμπεριληφθούν στον κατάλογο που προβλέπεται στο παράρτημα III του κανονισμού (ΕΚ) αριθ. 1235/2008. (5) Το παράρτημα IV του κανονισμού (ΕΚ) αριθ. 1235/2008 περιλαμβάνει κατάλογο των φορέων και των αρχών ελέγχου που είναι υπεύθυνοι για τη διενέργεια ελέγχων και την έκδοση πιστοποιητικών στις τρίτες χώρες για τους σκοπούς της ισοδυναμίας. Ως αποτέλεσμα της συμπερίληψης των Ηνωμένων Πολιτειών της Αμερικής στο παράρτημα III του εν λόγω κανονισμού, οι σχετικοί φορείς και αρχές ελέγχου θα πρέπει να διαγραφούν από το παράρτημα IV, δεδομένου ότι διενεργούν ελέγχους της παραγωγής στις Ηνωμένες Πολιτείες της Αμερικής. (6) Ως εκ τούτου, ο κανονισμός (ΕΚ) αριθ. 889/2008 και ο κανονισμός (ΕΚ) αριθ. 1235/2008 θα πρέπει να τροποποιηθούν αναλόγως. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της κανονιστικής επιτροπής βιολογικής παραγωγής, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 889/2008 τροποποιείται ως εξής: 1) Στο άρθρο 63 παράγραφος 1, προστίθεται το ακόλουθο στοιχείο δ): «δ) τα ιδιαίτερα χαρακτηριστικά της μεθόδου παραγωγής που χρησιμοποιείται, εφόσον ο επιχειρηματίας σκοπεύει να ζητήσει τα αποδεικτικά στοιχεία σύμφωνα με το άρθρο 68 παράγραφος 2.». 2) Το άρθρο 68 αντικαθίσταται από το ακόλουθο κείμενο: «Άρθρο 68 Αποδεικτικά στοιχεία 1. Για την εφαρμογή του άρθρου 29 παράγραφος 1 του κανονισμού (ΕΚ) αριθ. 834/2007, οι αρχές ελέγχου και οι φορείς ελέγχου χρησιμοποιούν το υπόδειγμα του αποδεικτικού εγγράφου του παραρτήματος ΧΙΙ του παρόντος κανονισμού. 2. Σε περίπτωση που ένας επιχειρηματίας ο οποίος υπόκειται στους ελέγχους των αρχών ελέγχου και των φορέων ελέγχου που αναφέρονται στην παράγραφο 1 υποβάλλει αίτηση εντός προθεσμίας που καθορίζεται από τις εν λόγω αρχές ελέγχου και φορείς ελέγχου, οι εν λόγω αρχές και φορείς παρέχουν τα συμπληρωματικά αποδεικτικά στοιχεία τα οποία επιβεβαιώνουν τα ιδιαίτερα χαρακτηριστικά της μεθόδου παραγωγής που χρησιμοποιείται μέσω του υποδείγματος του παραρτήματος ΧΙΙα. Οι αιτήσεις για συμπληρωματικά αποδεικτικά στοιχεία περιλαμβάνουν στο τετραγωνίδιο 2 του υποδείγματος του παραρτήματος ΧΙΙα τη σχετική ένδειξη που περιλαμβάνεται στο παράρτημα XΙΙβ.». 3) Στον τίτλο του παραρτήματος XII, η αναφορά στο «άρθρο 68» αντικαθίσταται από αναφορά στο «άρθρο 68 παράγραφος 1». 4) Τα παραρτήματα XΙΙα και XΙΙβ παρεμβάλλονται, όπως αναφέρεται στο παράρτημα I του παρόντος κανονισμού. Άρθρο 2 Τα παραρτήματα III και IV του κανονισμού (ΕΚ) αριθ. 1235/2008 τροποποιούνται σύμφωνα με το παράρτημα II του παρόντος κανονισμού. Άρθρο 3 Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιουνίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 14 Φεβρουαρίου 2012.

Πολιτική για την υγεία

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ

ΑΓΟΡΑΝΟΜΙΚΗ ΝΟΜΟΘΕΣΙΑ


ΑΠΌΦΑΣΗ ΤΗΣ ΕΠΙΤΡΟΠΉΣ της 3ης Μαρτίου 2011 για τη μη καταχώριση της ουσίας ethoxyquin στο παράρτημα I της οδηγίας 91/414/ΕΟΚ του Συμβουλίου και για την τροποποίηση της απόφασης 2008/941/ΕΚ του Συμβουλίου [κοινοποιηθείσα υπό τον αριθμό Ε(2011) 1265] (Κείμενο που παρουσιάζει ενδιαφέρον για τον ΕΟΧ) (2011/143/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (1), και ιδίως το άρθρο 8 παράγραφος 2 τέταρτο εδάφιο, Εκτιμώντας τα ακόλουθα: (1) Οι κανονισμοί της Επιτροπής (ΕΚ) αριθ. 1112/2002 (2) και (ΕΚ) αριθ. 2229/2004 (3) καθορίζουν λεπτομερείς κανόνες για την εφαρμογή της τέταρτης φάσης του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ και θεσπίζουν κατάλογο δραστικών ουσιών που πρέπει να αξιολογηθούν με σκοπό την ενδεχόμενη καταχώρισή τους στο παράρτημα I της οδηγίας 91/414/ΕΟΚ. Ο εν λόγω κατάλογος περιλαμβάνει την ουσία ethoxyquin. (2) Σύμφωνα με το άρθρο 24ε του κανονισμού (ΕΚ) αριθ. 2229/2004 ο κοινοποιών απέσυρε την υποστήριξή του για την καταχώριση της εν λόγω δραστικής ουσίας στο παράρτημα I της οδηγίας 91/414/ΕΟΚ εντός δύο μηνών από την παραλαβή του σχεδίου έκθεσης αξιολόγησης. Στη συνέχεια, εκδόθηκε η απόφαση 2008/941/ΕΚ της Επιτροπής, της 8ης Δεκεμβρίου 2008, σχετικά με τη μη καταχώριση ορισμένων δραστικών ουσιών στο παράρτημα I της οδηγίας 91/414/ΕΟΚ του Συμβουλίου και την ανάκληση των εγκρίσεων φυτοπροστατευτικών προϊόντων που περιέχουν αυτές τις ουσίες (4), για τη μη καταχώριση της ουσίας ethoxyquin. (3) Σύμφωνα με το άρθρο 6 παράγραφος 2 της οδηγίας 91/414/ΕΟΚ ο αρχικός κοινοποιών (εφεξής «ο αιτών») υπέβαλε νέα αίτηση ζητώντας την εφαρμογή της ταχείας διαδικασίας που προβλέπεται στα άρθρα 14 έως 19 του κανονισμού (ΕΚ) αριθ. 33/2008 της Επιτροπής, της 17ης Ιανουαρίου 2008, για τη θέσπιση λεπτομερών κανόνων εφαρμογής της οδηγίας 91/414/ΕΟΚ του Συμβουλίου όσον αφορά την καθιέρωση συνήθους και ταχείας διαδικασίας εκτίμησης των δραστικών ουσιών που συμπεριλαμβάνονταν στο πρόγραμμα εργασίας το οποίο αναφέρεται στο άρθρο 8 παράγραφος 2 της εν λόγω οδηγίας, αλλά δεν έχουν περιληφθεί στο παράρτημα I (5). (4) Η αίτηση υποβλήθηκε στη Γερμανία, που είχε οριστεί κράτος μέλος-εισηγητής με τον κανονισμό (ΕΚ) αριθ. 2229/2004. Τηρήθηκε η χρονική περίοδος για την ταχεία διαδικασία. Οι προδιαγραφές της δραστικής ουσίας και οι προβλεπόμενες χρήσεις είναι ίδιες με εκείνες που περιέχονται στην απόφαση 2008/941/ΕΚ. Η εν λόγω αίτηση πληροί επίσης τις υπόλοιπες ουσιαστικές και διαδικαστικές απαιτήσεις του άρθρου 15 του κανονισμού (ΕΚ) αριθ. 33/2008. (5) Η Γερμανία αξιολόγησε τα συμπληρωματικά δεδομένα που υποβλήθηκαν από τον αιτούντα και εκπόνησε συμπληρωματική έκθεση. Διαβίβασε την εν λόγω έκθεση στην Ευρωπαϊκή Αρχή για την Ασφάλεια των Τροφίμων (εφεξής «η Αρχή») και στην Επιτροπή στις 16 Οκτωβρίου 2009. Η Αρχή γνωστοποίησε την πρόσθετη έκθεση στα άλλα κράτη μέλη και στον αιτούντα για την υποβολή σχολίων και διαβίβασε τα σχόλια που έλαβε στην Επιτροπή. Σύμφωνα με το άρθρο 20 παράγραφος 1 του κανονισμού (ΕΚ) αριθ. 33/2008 και κατόπιν αίτησης της Επιτροπής, η Αρχή παρουσίασε στην Επιτροπή το συμπέρασμά της για την ουσία ethoxyquin στις 20 Αυγούστου 2010 (6). Το σχέδιο της έκθεσης αξιολόγησης, η συμπληρωματική έκθεση και τα συμπεράσματα της Αρχής επανεξετάστηκαν από τα κράτη μέλη και την Επιτροπή στο πλαίσιο της μόνιμης επιτροπής για την τροφική αλυσίδα και την υγεία των ζώων και οριστικοποιήθηκαν στις 28 Ιανουαρίου 2011 με τη μορφή έκθεσης ανασκόπησης της Επιτροπής για την ουσία ethoxyquin. (6) Κατά την αξιολόγηση αυτής της δραστικής ουσίας προσδιορίστηκαν διάφοροι λόγοι ανησυχίας. Συγκεκριμένα, δεν ήταν δυνατόν να πραγματοποιηθεί αξιόπιστη εκτίμηση της έκθεσης των καταναλωτών, των χρηστών και των εργαζομένων, λόγω της περιορισμένης δέσμης τοξικολογικών δεδομένων, που κρίθηκε ανεπαρκής για τον καθορισμό της αποδεκτής ημερήσιας λήψης (ADI), της δόσης αναφοράς οξείας έκθεσης (ARfD) και του αποδεκτού επιπέδου έκθεσης του χρήστη (ΑΟΕL). Επιπροσθέτως, τα δεδομένα που υποβλήθηκαν δεν ήταν επαρκή για τον ορισμό των καταλοίπων όσον αφορά την ουσία ethoxyquin και τους μεταβολίτες της. Εξάλλου, έλειπαν δεδομένα σχετικά με τη γονιδιοτοξικότητα και την οικοτοξικότητα μιας πρόσμειξης στις τεχνικές προδιαγραφές, η οποία για λόγους εμπιστευτικότητας αναφέρεται ως «πρόσμειξη 7». Τέλος, τα διαθέσιμα δεδομένα δεν ήταν επαρκή για να εκτιμηθούν πλήρως οι κίνδυνοι για το περιβάλλον και για τους μη στοχευόμενους οργανισμούς. Κατά συνέπεια, δεν κατέστη δυνατό να εξαχθεί το συμπέρασμα, βάσει των διαθέσιμων πληροφοριών, ότι η ουσία ethoxyquin πληροί τα κριτήρια για συμπερίληψη στο παράρτημα I της οδηγίας 91/414/ΕΟΚ. (7) Η Επιτροπή ζήτησε από τον αιτούντα να υποβάλει τις παρατηρήσεις του ως προς τα αποτελέσματα της επανεξέτασης από ομοτίμους. Περαιτέρω, σύμφωνα με το άρθρο 21 παράγραφος 1 του κανονισμού (ΕΚ) αριθ. 33/2008, η Επιτροπή κάλεσε τον αιτούντα να υποβάλει παρατηρήσεις σχετικά με το σχέδιο έκθεσης ανασκόπησης. Ο αιτών υπέβαλε τις παρατηρήσεις του, οι οποίες εξετάστηκαν προσεκτικά. (8) Ωστόσο, παρά τα επιχειρήματα που αναπτύχθηκαν από τον αιτούντα, οι προαναφερόμενες ανησυχίες παραμένουν και οι διενεργηθείσες εκτιμήσεις με βάση τις πληροφορίες που υποβλήθηκαν και αξιολογήθηκαν κατά τις συνεδριάσεις εμπειρογνωμόνων της Αρχής δεν απέδειξαν ότι, υπό τις προτεινόμενες συνθήκες χρήσης, τα φυτοπροστατευτικά προϊόντα που περιέχουν την ουσία ethoxyquin ικανοποιούν γενικά τις απαιτήσεις που καθορίζονται στο άρθρο 5 παράγραφος 1 στοιχεία α) και β) της οδηγίας 91/414/ΕΟΚ. (9) Επομένως, η ουσία ethoxyquin δεν θα πρέπει να καταχωριστεί στο παράρτημα I της οδηγίας 91/414/ΕΟΚ. (10) Η παρούσα απόφαση δεν προδικάζει την υποβολή νέας αίτησης για την ουσία ethoxyquin σύμφωνα με το άρθρο 6 παράγραφος 2 της οδηγίας 91/414/ΕΟΚ και το κεφάλαιο II του κανονισμού (ΕΚ) αριθ. 33/2008 της Επιτροπής. (11) Για λόγους σαφήνειας, η εγγραφή της ουσίας ethoxyquin στο παράρτημα της απόφασης 2008/941/ΕΚ θα πρέπει να διαγραφεί. (12) Επομένως, η απόφαση 2008/941/ΕΚ πρέπει να τροποποιηθεί αναλόγως. (13) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η ουσία ethoxyquin δεν καταχωρίζεται ως δραστική ουσία στο παράρτημα I της οδηγίας 91/414/ΕΟΚ. Άρθρο 2 Τα κράτη μέλη εξασφαλίζουν ότι: α) οι εγκρίσεις φυτοπροστατευτικών προϊόντων που περιέχουν την ουσία ethoxyquin ανακαλούνται το αργότερο έως τις 3 Σεπτεμβρίου 2011· β) από την ημερομηνία δημοσίευσης της παρούσας απόφασης δεν χορηγούνται ούτε ανανεώνονται εγκρίσεις για φυτοπροστατευτικά προϊόντα που περιέχουν την ουσία ethoxyquin. Άρθρο 3 Τυχόν περίοδος χάριτος την οποία χορηγούν τα κράτη μέλη σύμφωνα με τις διατάξεις του άρθρου 4 παράγραφος 6 της οδηγίας 91/414/ΕΟΚ είναι όσο το δυνατόν συντομότερη και εκπνέει το αργότερο στις 3 Σεπτεμβρίου 2012. Άρθρο 4 Στο παράρτημα της απόφασης 2008/941/ΕΚ, η εγγραφή της ουσίας «ethoxyquin» διαγράφεται. Άρθρο 5 Η παρούσα απόφαση απευθύνεται στα κράτη μέλη. Βρυξέλλες, 3 Μαρτίου 2011.

Πολιτική για την υγεία